HU Az Európai Unió Hivatalos Lapja C 14/35

Nyolcadik éves jelentés az Európai Uniónak a kézi lőfegyverek és a könnyűfegyverek destabilizáló felhalmozódása és elterjedése elleni küzdelemhez történő hozzájárulásáról szóló, 2002. július 12-i 2002/589/KKBP tanácsi együttes fellépés végrehajtásáról

2010/C 14/02

BEVEZETÉS

Az Európai Unió 2008 során folytatta a kézi- és könnyűfegyverek kérdésének előmozdítását valamennyi többoldalú fórumon, valamint a harmadik országokkal folytatott politikai párbeszédek során, többek között a kézi- és könnyűfegyverek tiltott kereskedelmének megelőzéséről, leküzdéséről és megszüntetéséről szóló 2001. évi ENSZ cselekvési programban részt vevő államok kétévenkénti, legutóbb 2008. július 14–18-án New Yorkban tartott eredményes ülésén. Az EU örömmel vette tudomásul, hogy az államok említett kétévenkénti ülése egy olyan alapos jelentés elfogadásához vezetett, amelynek tartalma ténylegesen foglalkozik az ENSZ cselekvési programja végrehajtásának javításával és megerősítésével. 2008-ban az Európai Unió Tanácsa is megállapodott arról, hogy bevesz egy kézi- és könnyűfegyverekről szóló kitételt az EU és a harmadik országok közötti megállapodásokba, és egy referenciaszövegről. Az Unió továbbra is határozottan ösztönözte a kézi- és könnyűfegyverek, valamint lőszereik transzfere ellenőrzésének megerősítésével kapcsolatos előrehaladást. Az EU 2008-ban ünnepelte a fegyverkivitelről szóló uniós magatartási kódex fennállásának tizedik évfordulóját; ez a kódex jelentősen hozzájárult a fent említett célkitűzéshez.

Az EU továbbra is segítséget nyújt a harmadik államoknak a kézi- és könnyűfegyverek destabilizáló felhalmozódása elleni küzdelemhez, többek között több együttes fellépés és az EU tagállamai által nemzeti alapon támogatott projekt révén.

Az Európai Bizottság – együttműködési és fejlesztési politikája keretében – továbbra is lényeges szerepet töltött be a kézi lőfegyverekre és könnyűfegyverekre vonatkozó európai uniós stratégia végrehajtásában. A Bizottság 2008-ban földrajzi és tematikus eszközeivel tovább folytatta kézi- és könnyűfegyverekkel összefüggő tevékenységeit.

2005. december 15–16-án az Európai Tanács elfogadta a kézi lőfegyverek és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelemre vonatkozó EU-stratégiát. Ez a dokumentum hangsúlyozza, hogy az EU rendelkezésére álló többoldalú és regionális eszközök teljes mértékű kihasználása mellett az Európai Unión belül és a külkapcsolatokban biztonság és a fejlődés terén egységes EU-politikákra van szükség. A dokumentum politikai iránymutatásként szolgál az EU által a rendelkezésre álló különféle eszközök segítségével ezen a területen végzendő tevékenységek tekintetében, valamint a tagállamok számára egyaránt.

Ez a jelentés három részből áll:

— az I. rész a kézi- és könnyűfegyverekkel kapcsolatos problémák megoldására irányuló tagállami erőfeszítésekkel foglalkozik,

— a II. rész a végrehajtást célzó nemzetközi erőfeszítéseket tárgyalja,

— a III. rész a hagyományos fegyverekkel, különösen a kézi- és könnyűfegyverekkel foglalkozó nemzetközi szervezetek és regionális szerveződések munkájában való részvételt tárgyalja,

— a melléklet az egyes uniós tagállamok kézi- és könnyűfegyverekkel foglalkozó kapcsolattartó pontját tartalmazza.

A jelentés a 2002/589/KKBP együttes tanácsi fellépésre, valamint a Tanács által 1997. június 26-án elfogadott, a hagyományos fegyverek tiltott kereskedelmének megelőzésére és leküzdésére irányuló EU-programra vonatkozik. Középpontjában a 2008-ban végzett tevékenységek állnak.

I. NEMZETI VÉGREHAJTÁSI ERŐFESZÍTÉSEK 2008 FOLYAMÁN

I.A. Együttműködés, koordináció és információcsere az igazgatási és a bűnüldöző szervek között

Az EU-tagállamok ez idáig az alábbiakat nyújtották be az igazgatási és bűnüldöző szervek közötti együttműködés fokozására irányuló, 2008-ban tett nemzeti erőfeszítéseikről:

AUSZTRIA

Ausztria tovább erősítette az igazgatási és a bűnüldöző szervek közötti együttműködést, koordinációt és információcserét. 2008 során minisztériumközi találkozókra került sor az Európai és Nemzetközi Ügyek Minisztériuma, a Belügyminisztérium, a Gazdasági és Munkaügyi Minisztérium és a Védelmi Minisztérium között.

BULGÁRIA

Bulgária a kézi- és könnyűfegyverek felhalmozódásának és elterjedésének visszaszorítása érdekében előmozdította az intézményközi együttműködést, koordinációt és információcserét.

DÁNIA

A dán Igazságügyi Minisztérium felelős a fegyverekre és a robbanóanyagokra vonatkozó dán jogszabályokért, amelyek a kézi- és könnyűfegyverekre vonatkozó szabályozást is magukban foglalják.

A fegyverekre és a robbanóanyagokra vonatkozó dán jogszabályok rendelkezései szerint kizárólag az igazságügy-miniszter vagy az általa meghatalmazott személy által kiadott engedély birtokában engedélyezett a fegyverek és lőszerek behozatala, előállítása, megszerzése, birtoklása vagy viselése.

A jogszabályok kimondják továbbá, hogy az igazságügy-miniszter külön engedélye nélkül tilos exportálni bármilyen fegyvert vagy robbanóanyagot, ideértve a lőszereket is. Ez a rendelkezés a kézi- és könnyűfegyverekre is vonatkozik.

Az igazságügy-miniszter felhatalmazta a helyi rendőrségi körzeteket a kézi- és könnyűfegyverekre vonatkozó egyes fent említett engedélyek (lőfegyver birtoklása stb.) kiadására.

Adatbázisok és nyilvántartások

A dán rendőrség központi elektronikus adatbázist (rendőrségi fegyvernyilvántartás) hozott létre, amelyben a lőfegyver-viselési engedély iránti kérelmek és a sima csövű vadászpuska stb. vásárlásokról vezetett nyilvántartások alapján nyilvántartanak minden, lőfegyvertartási engedéllyel rendelkező személyt. A nyilvántartás információkat tartalmaz az eltűnt vagy eltulajdonított fegyverekről is.

A rendőrségi fegyvernyilvántartás minden lényeges információt tartalmaz, többek között a fegyver kategóriáját és típusát, gyártmányát, a modellt, a jelölést (számot), kaliberét és egyedi jellemzőit. Minden fegyverhez egyedi azonosító számot rendelnek. A rendőrség elrendelheti a fegyver azonosító számmal való megjelölését, amennyiben a gyártó azt nem jelölte meg. A nyilvántartás korábbi adatokat is tartalmaz, és ezáltal lehetővé teszi a fegyver korábbi tulajdonosaira vonatkozó információk kikeresését is.

Az eltűnt lőfegyverekre stb. vonatkozó információkat a Schengeni Információs Rendszer (SIS) felé is jelentik.

Ezenkívül valamennyi dán fegyverszövetség köteles saját fegyvernyilvántartást vezetni, amelyben fel kell tüntetni minden, a szövetség és tagjai birtokában lévő lőfegyver adatait.

ÉSZTORSZÁG

A rendőri prefektúrák minden évben akciókat szerveznek az illegális fegyverek és lőszerek állampolgároktól való beszedésére. Ezen akciók célja a tiltott fegyverek és lőszer mennyiségének csökkentése és a társadalmi biztonság fokozása. Az összes begyűjtött és lefoglalt fegyvert megsemmisítik.

NÉMETORSZÁG

A kézi- és könnyűfegyverek és az azokhoz szükséges lőszerek destabilizáló felhalmozódása és elterjedése, amely fenyegetést jelent a békére, a biztonságra és a fejlődésre, továbbra is súlyos aggodalomra ad okot. Németország elkötelezett amellett, hogy átfogó megközelítést alkalmazzon a kézi- és könnyűfegyverek, valamint az ahhoz szükséges lőszerek destabilizáló felhalmozódása és elterjedése elleni küzdelem és az ezek felszámolásához való hozzájárulás érdekében. E célkitűzések megvalósítása során Németországot, mint az Európai Unió tagját, az Európai Tanács által 2005. december 15–16-án elfogadott, a kézi lőfegyverek és könnyű fegyverek, valamint az azokhoz szükséges lőszerek tiltott felhalmozása és kereskedelme elleni küzdelemre vonatkozó uniós stratégia vezérli.

A Külügyminisztérium rendszeres üléseket szervezett a kézi- és könnyűfegyverek kérdéseivel foglalkozó nemzeti koordinációs csoport számára. Ezeken az üléseken minisztériumok, a közigazgatás, a katonai fegyverzet-ellenőrzési és verifikációs egység, a nem kormányzati szervezetek és az ipar fegyverszak-értői OR fegyver-szakértői és export-ellenőrzési szakértői találkoznak, hogy megvitassák a kézi- és könnyűfegyverekkel, valamint lőszereikkel kapcsolatos kérdéseket. A csoport megbeszéléseket folytat többek között a kézi- és könnyűfegyverekre vonatkozó, mind nemzetközi, mind regionális fórumokon képviselt német politikáról, a többoldalú és kétoldalú segítségnyújtásról, valamint a nemzeti, regionális és nemzetközi előírások és szabályok végrehajtásáról. Az ülések elnöke a Külügyminisztérium egy képviselője.

Számos különböző kezdeményezés indult az igazgatási szervek és a bűnüldöző szervek közötti nemzeti szintű együttműködés terén. Ezek között említhetjük az újonnan életbe léptetett jogszabályokat, valamint a meglévő jogszabályok működésének felülvizsgálatát is. A képzés területén hozott intézkedések rendszeresen részét képezik ezeknek az erőfeszítéseknek.

GÖRÖGORSZÁG

A kézi- és könnyűfegyverek illegális kereskedelme elleni küzdelem elsődleges fontosságú a görög Belügyminisztérium és a görög országos rendőr-főkapitányság számára. Minden lehetséges erőfeszítést megteszünk a jelenség visszaszorítása (ha nem is felszámolása), valamint a polgárok biztonságérzetének garantálása érdekében. 2008-ban a bűnüldözési politika keretében célul tűztük ki, hogy az egyedi, célzott akciótervek illetékes rendőrségi szervek általi végrehajtása révén növeljük az illegálisan tartott vagy illegális kereskedelem tárgyát képező lőfegyverek (kézi- és könnyűfegyverek) elkobzásainak számát. Az erőfeszítések iránya kettős volt:

1. a fegyverek jogszerű mozgása valamennyi szakaszának (behozatal, kereskedelem, birtoklás és használat) ellenőrzése;

2. az illegálisan behozott, eladott, illetve vásárolt, birtokolt és használt kézi- és könnyűfegyverek felkutatásának és elkobzásának céljával más illetékes hatóságokkal együttműködve az ellenőrzés fokozása.

a) Intézkedések a kézi- és könnyűfegyverek jogszerű mozgásának ellenőrzése érdekében

A görög hatóságok működtetnek egy elektronikus adatbázist, az „információcseréért felelős központi nemzeti hatóságot”. Képes azonnal fogadni és továbbítani a jogszerűen szállított valamennyi fegyverre vonatkozó információkat, és folyamatosan frissül a kézi- és könnyűfegyverek tulajdoni helyzete változásainak átvezetése érdekében. Valamennyi eltűnt, eltulajdonított vagy jogszerűtlenül eltávolított adatait beviszik ebbe az adatbázisba elkobzásuk és büntetőeljárásokban bizonyítékként való felhasználásuk érdekében. Ennek célja az, hogy a fegyverek azonosíthatók legyenek, amennyiben nyomukra bukkannak. Ez az adatbázis minden egyes fegyver életútját rögzíti, behozatalától a jogszerű végső tulajdonosáig (fegyvernyilvántartás). Ezenkívül az adatbázis segíti a kézi- és könnyűfegyverekről folytatott információcserét a görögországi és külföldi egyéb hatóságokkal egyaránt. A legális fegyverkereskedelemmel foglalkozó vállalkozások vonatkozásában meghatároztuk a havonta elvégzendő ellenőrzések minimális számát. Az ellenőrzés során szerzett adatokat összevetjük a hivatalunkban található elektronikus adatbázisban tárolt adatokkal. A 2168/1993 sz. törvény és az annak alapján hozott miniszteri határozatok vonatkozó rendelkezéseit szigorúan betartják, mivel ezek képezik a fegyverekre vonatkozó alapvető görögországi jogi keretet. Ezt a törvényt összehangolták a 91/477/EGK irányelvvel és a Schengeni Egyezménnyel. Bizonyos esetekben a görög szabályozási keret még szigorúbb előírásokat tartalmaz (a 2168/1993 sz. törvény 15. cikke és a 2928/2001 sz. törvénnyel módosított görög büntető törvénykönyv 272. cikke) Görögországban a kézi- és könnyűfegyverek legális mozgása (behozatala, kivitele, kereskedelme és tranzitja) a 2168/1993 sz. törvény rendelkezéseinek megfelelően az illetékes hatóság által kiadott engedélyhez kötött.

Kitűnő az együttműködés a többi görög rendvédelmi szervvel (kikötői és vámhatóságok, a speciális ellenőrzésekkel foglalkozó szerv), továbbá a katonai szervekkel. Folyamatos az információcsere azon országok illetékes hatóságaival, ahonnan Görögországba fegyvereket hoznak be vagy szállítanak.

b) Az illegális fegyverkereskedelem ellenőrzését célzó intézkedések

Mivel a különböző országok közötti illegális fegyverkereskedelem megelőzéséhez és visszaszorításához elengedhetetlen a regionális és nemzetközi szintű kétoldalú együttműködés, Görögország rendőrségi együttműködési megállapodásokat kötött a szomszédos országokkal, továbbá tagja több nemzetközi, regionális és kétoldalú szervezetnek (Adriai-jón kezdeményezés, Délkelet-Európai Együttműködési Kezdeményezés – SECI, Europol, Interpol).

A Görögországba érkező járműveket és személyeket a kialakított belépési pontokon ellenőrzik. A szárazföldi és tengeri határokon folyamatos a kikötői hatóságokkal együttműködésben végzett ellenőrzés a Görögországba illegálisan érkező személyek által folytatott illegális fegyverbehozatal megakadályozása érdekében. A felfedett eseteket alaposan kivizsgálják az illegális fegyverkereskedelemben esetlegesen aktív hálózatok felderítése és felszámolása céljából. Együttműködve a helyi közösségekkel és szervekkel különleges intézkedéseket foganatosítanak azokon a területeken, ahol erőteljesen jelentkeznek a fegyverkereskedelemmel, -tartással és -használattal összefüggő problémák.

Görögországnak a nemzetközi és regionális szervezetekben és kezdeményezésekben való képviselete tekintetében tisztjeink 2008-ban részt vettek és az idei évben is részt vesznek kézi- és könnyűfegyverek megvitatásával foglalkozó üléseken és szemináriumokon. A lőfegyverjelöléseket illetően:

1. Görögországban nem működnek kereskedelmi céllal fegyvert gyártó cégek. Egyetlen állami vállalat létezik, amely a Honvédelmi Minisztérium számára gyárt fegyvert.

2. A fegyvergyártó ország meghatározását illetően Görögország a megfelelő főigazgatósággal együttműködésben a NATO STANAG 1059 jelölési rendszert támogatja.

Mellékeljük a 2008 folyamán a görög rendőri szervek által bűncselekmény elkövetésének eszközeként/módjaként, illetve talált fegyverként elkobzott fegyverek táblázatát.

Ezek a fegyverek bizonyítékul szolgálnak a megindított jogi eljárásokban, és a 2168/1993. sz. törvény 16. cikkének megfelelően sorsukról az illetékes bíróságok fognak dönteni az adott tárgyaláson.

A 2008 folyamán Görögországban elkobzott kézi- és könnyűfegyverek, valamint robbanóanyagok táblázata:

165 db puska;

501 db pisztoly;

134 db revolver;

Sportfegyver – Flóbert 829;

Összesen: 1 629.

OLASZORSZÁG

2000 óta legalább évente ülésezik egy kézi- és könnyűfegyverekkel foglalkozó ad hoc szakmai munkacsoport, amely az érintett minisztériumok, bűnüldözési szervek és az érdekelt iparszövetségek képviselőiből áll. A csoport megfelelő fórumot nyújt a kérdés legfontosabb aspektusainak megvitatására, beleértve a legfőbb országos és nemzetközi fejleményeket is.

A 2008. évi ülésen elsősorban a kézi- és könnyűfegyverek tiltott kereskedelmének megelőzéséről, leküzdéséről és megszüntetéséről szóló 2001-es ENSZ cselekvési programban részt vevő államok harmadik, 2008-as kétévenkénti ülésére, valamint a nyomon követéssel és a megjelöléssel kapcsolatos többoldalú eszköz végrehajtására összpontosítottak. A kézi- és könnyűfegyverek gyártására, jelölésére, nyilvántartására, készletezésére és transzferére vonatkozó olasz jogszabályokban megjelenő szigorú megközelítés eredményeként a csoport úgy ítélte meg, hogy az illegális kézi- és könnyűfegyver-kereskedelem elleni küzdelemre irányuló fő nemzetközi kezdeményezések nemzeti végrehajtása teljes mértékben kielégítő.

2008-ban az olasz fegyveres erők több mint 50 000 feleslegesnek ítélt kézi- és könnyűfegyvert semmisítettek meg az ország határain belül.

ÍRORSZÁG

A Vállalkozási, Kereskedelmi és Foglalkoztatási Minisztérium, a katonai és kettős felhasználású eszközök engedélyező hatósága vezette be a 2008. évi export-ellenőrzési törvényt. A jogszabály az e területre vonatkozó ír jogszabályok naprakésszé tételét szolgálta, és ellenőrzéseket vezetett be a brókertevékenységre és a technikai segítségnyújtásra.

A Külügyminisztérium az év során folyamatos kapcsolatot tartott fenn a Közlekedési Minisztériummal annak biztosítása érdekében, hogy ez utóbbi teljes mértékben tudatában legyen a légi úton szállított illegális fegyverek kockázatának.

LITVÁNIA

A kézi- és könnyűfegyverekre vonatkozó jogalkotás tekintetében a 2007-re kiadott jelentés óta nem történt változás. Az ország rendszeresen benyújtotta a katonai felszerelések kiviteléről szóló jelentést.

LUXEMBURG

A vonatkozó jogalapot a fegyverekről és lőszerekről szóló, 1983. március 15-i törvény, valamint a fegyverek, lőszerek, a kifejezetten katonai célra szánt felszerelések és az ehhez kapcsolódó technológiák behozataláról, kiviteléről és tranzitjáról szóló, 1995. október 31-i nagyhercegi rendelet alkotja. Ezeket kihirdették a Luxemburgi Nagyhercegség közlönyében, a Mémorialban. A hatályos joganyag felülvizsgálata folyamatban van.

A Külügyminisztérium kapta azt a feladatot, hogy tartsa a kapcsolatot más államokkal és szervezetekkel a kézi- és könnyűfegyverekkel kapcsolatos nemzetközi koordináció céljából.

PORTUGÁLIA

Folytatódtak az igazgatási és bűnüldöző szervek közötti együttműködés, koordináció és információcsere előmozdítására irányuló erőfeszítések mind a kézi- és könnyűfegyverek felhalmozása és elterjedése elleni küzdelem, mind a tiltott kereskedelem megakadályozása terén. A Külügyminisztérium, a Védelmi Minisztérium, a Belügyminisztérium, a portugál hírszerző szolgálat és a Pénzügyminisztérium képviselői rendszeresen üléseztek 2008 folyamán.

ROMÁNIA

A román fegyverexport-ellenőrzési rendszer összetevői:

— Jogi keret — Az exportellenőrzésekre vonatkozó elsődleges joganyag — Másodlagos, végrehajtási joganyag, beleértve a katonai eszközök kivitelére, behozatalára és más transzferére vonatkozó ellenőrzési rendszer hatálya alá tartozó katonai eszközök jegyzékét — 1. pillér: Engedélyezés vállalatok számára (nyilvántartásba vétel), hogy katonai eszközökkel, többek között kézi- és könnyűfegyerekkel és azok lőszereivel kereskedjenek — 2. pillér: Az egyes transzferek engedélyezése: kivitel, behozatal (ideiglenes és állandó), újrakivitel, brókertevékenység, tranzit, átrakodás, kereskedelmi tevékenységtől eltérő tevékenységek

— Engedélyezés és értékelés — Nemzeti engedélyezési hatóság (Országos Export-ellenőrzési Hatóság) — Az engedélykérelmek elbírálásáért felelős miniszterközi Tanács (a Külügyminisztérium, a Védelmi Minisztérium, a Gazdasági Minisztérium, a Közigazgatási és Belügyminisztérium, az Országos Vámhatóság, a román nemzetbiztonsági szolgálat és a román hírszerző szolgálat képviselői) — Az engedélyezési folyamat szabályai és eljárásai — A kézi- és könnyűfegyverek transzfere csak egyedi engedéllyel, kiegészítő feltételek mellett lehetséges

— Végrehajtás — Végrehajtó és megfelelésért felelős hatóságok (Országos Export-ellenőrzési Hivatal, Országos Vámhatóság, Közigazgatási és Belügyminisztérium) — Szankciókra vonatkozó rendelkezések (Országos Export-ellenőrzési Hivatal, Igazságügyi Minisztérium)

— Az ipar tájékoztatása (éves konferencia, szemináriumok, workshopok, kerekasztalok)

— Átláthatóság: Negyedéves és éves jelentések a fegyverkivitelről

SZLOVÁKIA

A Szlovák Köztársaságban a kézi- és könnyűfegyverek előállítására, birtoklására, jelölésére és kereskedelmére érvényben vannak a megfelelő jogszabályok, és életbe léptek a szükséges közigazgatási intézkedések. A hatékony export-ellenőrzési rendszer segítségével a hatóságok bármikor és Szlovákia teljes területén azonosítani tudják és figyelemmel tudják kísérni a fegyverek mozgását.

Ez a rendszer hatékonyan támogatja a hagyományos fegyverek Szlovák Köztársaságban folyó tiltott kereskedelme elleni küzdelmet.

SZLOVÉNIA

Szlovéniában továbbra is a Külügyminisztérium az ENSZ e területre vonatkozó programja végrehajtásának koordinációs hatósága. A minisztérium felelős Szlovénia kézi- és könnyűfegyverekkel kapcsolatos külpolitikai tevékenységéért is. Szlovéniának, mint uniós tagállamnak, aktív szerepet kell vállalnia nemzetközi és regionális szervezetek bizonyos tevékenységeiben. A Belügyminisztérium ellenőrzi a kézi- és könnyűfegyverek kivitelét és behozatalát, a katonai célú kézi- és könnyűfegyverek kivitelének és behozatalának ellenőrzéséért pedig a Védelmi Minisztérium felelős.

Az államhatárok és határátkelők ellenőrzése a szlovén rendőrség és a vámigazgatóság hatáskörébe tartozik. Ezek végzik az államhatárt átlépő teherszállítmányok közvetlen ellenőrzését. A rendőrség 2008 folyamán jelentős mennyiségű kézi- és könnyűfegyvert lefoglalt, amelyeket bizonyos személyek megpróbáltak a Szlovén Köztársaság területén átvinni. A büntető törvénykönyv 310. cikke szerinti bűncselekmények és az új büntető törvénykönyv 307. cikke szerinti bűncselekmények száma nőtt: 2008-ban 160 bűncselekményt követtek el, 2007-ben 129-et (fegyverek és robbanóanyagok illegális gyártása és kereskedelme). Egyes műveleteket titkos nyomozási módszerekkel és technikákkal végezték, többek között fegyverek és robbanóanyagok álvásárlásával, titkos nyomkövetéssel, beszélgetések és más kommunikációs módok lehallgatásával, és titkos rendőrségi műveletek alkalmazásával. A legtöbb fegyvert hagyományos úton foglalták le, házkutatás, államhatáron történő ellenőrzés vagy közúti közlekedési ellenőrzés során. Számos alkalommal koboztak el fegyvert kábítószer-kereskedőktől házkutatások során, valamint az illegális migráció szervezőitől. Ez esetben azonban nem klasszikus fegyverkereskedelemről, hanem személyvédelemre szolgáló fegyverkezésről van szó. A csempészésben részt vevő személyek áthaladnak Szlovénia területén, vagy a Délkelet-Európától az EU-ig vezető, úgynevezett Balkán-útvonalon utaznak vagy csempésznek fegyvert.

SPANYOLORSZÁG

2008 folyamán Spanyolország lényeges eredményeket ért el a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtásában, valamint a kézi- és könnyűfegyverek jelölésére és nyomon követésére vonatkozó nemzetközi eszköz alkalmazásában.

Különböző tevékenységeket végeztek a békekultúra előmozdítása és az ellenőrzés javítását célzó további normák kialakítása érdekében, és megerősítették a meglévő kapcsolatot az ENSZ Leszerelési Ügyek Hivatalával, az Interpollal, a regionális szervezetekkel (EBESZ, NATO) és a (nemzeti és külföldi) nem kormányzati szervekkel.

A kézi- és könnyűfegyverekkel és a hozzájuk szükséges lőszerekkel kapcsolatos fellépések összehangolásával és információcserével foglalkozó különböző minisztériumi osztályok rendszeres üléseket tartottak e kérdésekről, különösen a Fegyverek és Robbanóanyagok Állandó Minisztériumközi Bizottságának (két havi ülés), a Haditechnikai Eszközök és Kettős Felhasználású Termékek Külkereskedelmével foglalkozó Minisztériumközi Bizottság (egy havi ülés), és a kézi- és könnyűfegyverek kereskedelmének feltárásával és az ellene való küzdelemmel foglalkozó munkacsoportok keretében.

A spanyol szakszolgálatok – a csendőrség (Guardia Civil) lőfegyverekért és robbanóanyagokért felelős központi nyomozóhatóságának koordinálásával – 185 db (137 db schengeni térségből és 48 db schengeni térségen kívülről származó) illegális lőfegyvert foglaltak le 2008-ban. A spanyol hatóságok birtokában jelenleg összesen 278 382 db, különféle típusú lőfegyver van, melyből 23 769 db-ot már kiválasztottak árverésre és 30 048 db-ot megsemmisítésre.

E szolgálatok 2008 folyamán 22 738 ellenőrzést végeztek, amelyek összesen 716 – gyártók, fegyverműhelyek, magánszemélyek és készpénzszállító vállalatok elleni – eljáráshoz vezettek, melyek közül 207 lőfegyverekkel, 529 pedig robbanóanyagokkal kapcsolatos. Az ilyen bűncselekmények felkutatásának keretében a vámszolgálat alkalmazottai is rendszeres fellépéseket végeznek a repülőtereken és a kikötőkben.

SVÉDORSZÁG

2008-ban Svédország nem hajtott végre módosításokat a kézi- és könnyűfegyverekről szóló jogszabályok tekintetében.

EGYESÜLT KIRÁLYSÁG

2008 folyamán a Védelmi Minisztérium összesen 1 001 db kézifegyvert semmisített meg.

I.B. Újonnan hozott jogszabályok, a meglévő jogszabályok működésének felülvizsgálata

2008-ban számos tagállam hozott új jogszabályokat, vagy végzi folyamatosan a meglévő jogszabályok felülvizsgálatát. Ezek részletei a következők:

AUSZTRIA

2008-ban nem hoztak új jogszabályt a kézi- és könnyűfegyverekkel kapcsolatban.

A fegyverexport ellenőrzése jelentősen javult a 2005. évi új külkereskedelmi törvény és az azt követő, 2006. évi külkereskedelmi rendelet révén. E végrehajtó jogszabály az engedélyek kiadását összehangolja a fegyverexportra vonatkozó uniós magatartási kódexben foglalt megfelelő rendelkezésekkel, és azt az osztrák kereskedőkre nézve kötelezővé teszi. Ezenfelül a közvetítő és a közvetítői tevékenység fogalmát a fegyverkereskedelem ellenőrzéséről szóló 2003/468/KKBP tanácsi közös állásponttal összhangban határozza meg.

A hadianyagokról szóló osztrák rendelet és a Gazdasági és Munkaügyi Minisztériumnak a hadianyagoktól eltérő haditechnikai eszközöket tartalmazó listája összhangban áll az Európai Unió közös katonai listájával. A külkereskedelmi törvény szerint az EU közös katonai listáján szereplő tételek kivitele, tranzitja és a velük kapcsolatos brókertevékenység engedélyhez kötött. Az EU közös katonai listáján szereplő termékek Közösségen belüli kereskedelmére – néhány kivételtől eltekintve – nyomonkövetési eljárás vonatkozik. A katonai célokra alkalmas hagyományos fegyverrendszerek kifejlesztésével, gyártásával, kezelésével, működtetésével, karbantartásával vagy egyéb szervizelésével, készletezésével, tesztelésével és terjesztésével kapcsolatos műszaki segítségnyújtás nem engedélyezett a következő esetekben: ha e segítségnyújtás ellentétben áll az uniós közös álláspontok vagy közös fellépések, EBESZ-határozatok vagy az Egyesült Nemzetek Biztonsági Tanácsának kötelező erejű határozatai alapján hozott korlátozó intézkedésekkel.

Ezenkívül a védelmi miniszter által elfogadott egyik rendelet felsorolja a megsemmisítendő hadianyagokat és egyéb fegyvereket. Ez a lista az EU és az EBESZ meghatározásain alapul.

BELGIUM

A fegyverek otthoni tartásáról és transzferéről szóló 2006. június 8-i törvényt, amely – egy fegyverbalesetet követően – lényegesen megnövelte a fegyvertartási küszöböt, 2008. július 25-én módosították alkalmazhatóságának javítása érdekében.

CIPRUS

A kézi- és könnyűfegyverek kivitelét, tranzitját és továbbszállítását (újrakivitelét) a 165/2008 sz. miniszteri rendelettel módosított 257/2005 sz. miniszteri rendelet, a 2005. évi védelmi rendelet (a haditechnikai eszközök kiviteléről szóló rendelet) szabályozza. A fent említett rendelet összhangban áll az EU fegyverexportra vonatkozó magatartási kódexével és az idevágó 2000. június 13-i (2000/C 191/01) tanácsi nyilatkozattal. A kézi- és könnyűfegyverek kivitelére, továbbszállítására (újrakivitelére) és tranzitjára vonatkozó engedélyek kiadása ügyében a Kereskedelmi, Ipari és Idegenforgalmi Minisztérium az illetékes hatóság. Az ellenőrzések elvégzésének betartatásáért a vámügyi jogszabályok értelmében a Vámigazgatási és Jövedéki Osztály a felelős.

A kézi- és könnyűfegyverek behozatalát, megszerzését, birtoklását és szállítását a 113(1)/2004 sz., a lőfegyverekről és a lőfegyvernek nem minősülő fegyverekről szóló törvény szabályozza. E törvény összhangban áll a módosított 91/477/EG európai uniós irányelvvel és a 2000/C 191/01 tanácsi nyilatkozattal.

Egyes kézi- és könnyűfegyverek előállítását a 113(1)2004 sz. törvény (III. része 7. cikkének (I) bekezdése) szabályozza. A törvény alapján tilos az előállítás a köztársaság állampolgárai vagy az ott lakóhellyel rendelkező személyek számára, kivéve, ha a rendőrkapitány által, erre a célra kiadott engedéllyel rendelkeznek. Ezt a különengedélyt az állampolgárok a törvényben szabályozott feltételektől függően kapják meg. E feltételek közé tartoznak többek között a következők: a kérelmező neve nem szerepelhet a bűnügyi nyilvántartásban; annak kivizsgálása, hogy az engedély birtoklása nem veszélyezteti-e magát a kérelmezőt, az államot vagy a közrendet; és végül az engedély megadása előtt a kérelmezőnek hatósági orvosi vizsgálaton kell átesnie. A kézi- és könnyűfegyverek illegális előállítását, birtoklását, készletezését és kereskedelmét a 113(1)2004 sz. törvény szabályozza. A törvény e rendelkezések megsértését 15 évig terjedő szabadságvesztéssel és/vagy 42 715 EUR összegű bírsággal sújtja.

A ciprusi országos rendőr-főkapitányságon belül létrejött egy különleges nyilvántartási részleg (nemzeti fegyverarchívum), valamint elektronikus adatbázis könnyíti meg a kézi- és könnyűfegyverekkel összefüggő információk cseréjét az EU más illetékes hatóságaival, regionális szervezetekkel és más országokkal.

DÁNIA

Legutóbbi jogalkotási kezdeményezések

2007-ben nem indult jogalkotási kezdeményezés a kézi- és könnyűfegyverek vonatkozásában.

2004. október 1-jén a fegyverek harmadik országok (azaz a Dániától eltérő országok) közötti szállítását szabályozó új törvény lépett hatályba. E szabályok megtiltják a fegyverek stb. szállítását az ENSZ, az EU vagy az EBESZ fegyverembargójával sújtott országokba. Ezen túlmenően megtiltják a szállítást olyan harmadik országok között, amelyek nem adták ki a szükséges export- és importengedélyeket.

2005. június 14-én a dán parlament többek között a fegyverekkel kapcsolatos brókertevékenység szabályozását is bevezető törvényt fogadott el. E törvény szerint az igazságügy-miniszter vagy a miniszter által felhatalmazott személy engedélye nélkül tilos az EU-n kívüli országok között a fegyverekről és robbanóanyagokról szóló dán jogszabály meghatározása szerinti fegyverek stb. transzferét magában foglaló ügyleteket brókerként tárgyalni vagy lebonyolítani. Továbbá az EU-n kívüli országok közötti transzferek részeként tilos ilyen fegyvereket stb. vásárolni vagy eladni, illetve a fegyverek stb. tulajdonosaként ilyen transzfert lebonyolítani. A tilalom nem vonatkozik a külföldön élő állampolgárok által egy másik EU-tagállamban vagy az EU-n kívül végrehajtott tevékenységekre. A törvény a fegyverkereskedelem ellenőrzéséről szóló, 2003. június 23-i 2003/468/KKBP európai tanácsi közös álláspontot hajtja végre.

Legutóbbi rendészeti kezdeményezések

A Dán Országos Rendőrség 2007-ben intenzív és célzott nyomozást végzett motorosok és bandatagok körében többek között a fegyverek tiltott birtoklásának feltárása és az e miatti vádemelés érdekében. A bandatagok – és hozzájuk tartozó más személyek – közötti összecsapások során többször is sor került fegyverhasználatra.

Az Igazságügyi Szakértői Szolgálatok Országos Központja 2007-ben 949 fegyvert kapott bevizsgálás céljából. A Dán Országos Rendőrségnek nincsenek adatai a bandatagoktól elkobzott fegyverek számáról.

FRANCIAORSZÁG

A 2008. május 21-i 2008/51/EK irányelvvel a fegyverek megszerzésének és tartásának ellenőrzéséről (belső piac) szóló, 1991. június 18-i 91/477/EG irányelvet összhangba hozták a lőfegyverekről szóló ENSZ-jegyzőkönyvvel. Franciaország ezen irányelv iránymutatásai alapján – az irányelvnek való megfelelés, továbbá Franciaországnak a lőfegyverekről szóló ENSZ-jegyzőkönyvhez való csatlakozására tekintettel – elkezdte a szükséges intézkedések meghozatalát.

NÉMETORSZÁG

Németország konkrét lépéseket tett a nemzetközi szervezett bűnözés elleni ENSZ-egyezményt kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni ENSZ-jegyzőkönyv rendelkezéseinek, valamint a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi eszköz rendelkezéseinek végrehajtására. A lőfegyverekről szóló törvény ebből eredő módosításai révén a lőfegyverek jelzésének és a nyilvántartás vezetésének kötelezettsége már a lőfegyverek lényeges alkatrészeire is kiterjed, megkönnyítve ebből következően a lőfegyverek eredetének nemzetközi szintű nyomon követését.

LETTORSZÁG

2008-ban nem vezettek be új jogszabályt a kézi- és könnyűfegyverekre vonatkozóan.

Ami a katonai technológia és felszerelések kivitelének ellenőrzésére vonatkozó közös szabályok meghatározásáról szóló, 2008. december 8-i 2008/944/KKBP tanácsi közös álláspontot illeti, a releváns rendelkezéseket megfelelően be fogják építeni a Lett Köztársaság nemzeti jogrendjébe.

2008-ban Lettországban összesen 3 217 illegális lőfegyvert koboztak el természetes személyektől.

270 büntetőeljárást indítottak a büntető törvénykönyv megfelelő rendelkezései alapján. 30 bűntényt derítettek fel, és öt, illegális lőfegyverekkel kereskedő bűnöző csoportot tartóztattak le.

A Lett Köztársaságban a természetes és jogi személyektől elkobzott fegyvereket és lőfegyvereket beolvasztják.

LUXEMBURG

A fegyverekről és lőszerekről szóló, 1983. március 15-i törvény 4. cikke tiltja bizonyos típusú fegyverek és lőszerek behozatalát, előállítását, átalakítását, javítását, beszerzését, vásárlását, készletezését, tartását, szállítását, viselését, transzferét, értékesítését vagy kivitelét, valamint kereskedelmét. Mindazonáltal e rendelkezés ellenére az igazságügyi miniszter engedélyezheti különösen a következőket:

a) antik, mű- vagy dísztárgynak minősülő fegyverek és lőszerek, továbbá gyűjteménybe vagy kiállításra szánt fegyverek és lőszerek behozatala, megszerzése, vásárlása, szállítása, tartása, értékesítése, transzfere vagy kivitele, valamint kereskedelme; az engedély kiadásának feltétele lehet, hogy a fegyvert tartósan működésképtelenné kell tenni;

b) tudományos vagy oktatási célt szolgáló fegyverek és lőszerek behozatala, megszerzése, vásárlása, szállítása, tartása, értékesítése, transzfere vagy kivitele;

c) a külföldről egy másik országba tartó fegyverek behozatala, kivitele és tranzitja.

Az engedélyek megadásának feltétele lehet, hogy a fent felsorolt fegyvereket kizárólag a fent meghatározott célokra lehet használni.

Luxemburgban nem alkalmaznak külön nemzeti jelölési rendszert a kézifegyverek gyártása során és/vagy behozatalakor. Az országnak nincs fegyvergyára. A fegyverkészítőknek és a fegyver- és lőszerkereskedőknek nyilvántartást kell vezetniük a bejövő és kimenő fegyverekről, feltüntetve minden egyes fegyver gyártmányát, kaliberét és sorozatszámát, valamint a szállító és a vásárló nevét és címét. A nyilvántartásban fel kell tüntetni továbbá a miniszteri engedély számát és kiadásának dátumát. A dokumentumot az illetékes közhatóságok képviselőjének kérésére be kell mutatni. A fegyverkészítőktől és fegyverkereskedőktől kérhetik, hogy nyilvántartásuk egy másolatát adják át az igazságügy-miniszternek. Az igazságügy-miniszter határozza meg a fegyverkészítők és fegyverkereskedők által készleten tartható fegyverek és lőszerek maximális mennyiségét.

Zavargás, gyanús gyülekezés vagy a közrend megzavarása esetén az igazságügy-miniszter elrendelheti bármely fegyver- és lőszerbolt bezárását vagy kiürítését, valamint árukészletüknek egy meghatározott helyre való transzferét.

Az 1983. március 15-i törvény megszegése nyolc naptól öt évig terjedő szabadságvesztéssel büntethető.

Kivitel

Kiviteli kérelmet kell benyújtani a tiltott fegyverek osztályához, melyhez mellékelni kell a fegyvert megszerző személy azonosító okmányának fénymásolatát.

A fegyver megszerzéséhez a kérelmezőnek mellékelnie kell – uniós tagállamok esetében – egy, a fegyvert megszerző személy tartózkodási államának előzetes beleegyezését igazoló okmányt, illetve – az EU-n kívüli országok esetében – az adott államtól származó engedély másolatát.

A kiadott engedély ekkor felhatalmazza a fegyvert megszerző személy számára, hogy átvegye a kérdéses lőfegyvert az eladótól, és Luxemburg határához szállítsa. Mivel ez az engedély csak Luxemburgon belül érvényes, a fegyvert megszerző személynek tájékozódnia kell a tartózkodási államánál az állam jogszabályai szerint szükséges engedélyekről.

Kiviteli engedélyt is kell kérni a Külügyminisztérium engedélyező hivatalától.

A fegyverek megszerzésének és tartásának ellenőrzéséről szóló 91/477/EGK irányelv (11. cikk) keretében és alkalmazásában Luxemburg közli az érintett tagállamokkal a területükre történő kivitelekre vonatkozóan kiadott engedélyeket.

Az engedélyező hivatal előírhatja, hogy a fegyverek, lőszerek, a kifejezetten katonai célra szánt eszközök és az ehhez kapcsolódó technológiák tranzitja iránti kérelmekhez a kérelmező mellékeljen egy olyan dokumentumot, amelyben azon ország illetékes hatóságai, ahonnan az áru érkezik, igazolják, hogy a megadott célországba irányuló kivitel engedélyezett.

A kiviteli vagy tranzitengedély iránti kérelmekhez mellékelni kell egy, a kérelmező aláírásával ellátott kötelezettségvállalási nyilatkozatot, mely szerint a kivitel, illetve a tranzit végrehajtása az engedély iránti kérelemnek megfelelően fog történni. Az exportőrnek minden egyes, kiviteli engedéllyel kivitt áruszállítmány után, három hónapon belül bizonyítania kell az engedélyezési hivatal felé, hogy az áru megérkezett az engedélyezett célországba, továbbá hogy az importőr elvámoltatta azt belföldi felhasználás céljára.

Ilyen bizonyíték lehet az importőrország vámhatóságai által kiadott dokumentum, amely igazolja, hogy az exportált árut belföldi felhasználás céljára elvámoltatták, vagy pedig bármely más olyan dokumentum, amely feltünteti azon árukat, amelyeket az importáló ország erre hatáskörrel rendelkező hatósága, vagy az e hatóság nevében eljáró vállalkozás közvetlenül átvett.

Fegyvermegsemmisítés

A Luxemburgban (a hadsereg, a rendőrség és a vámszervek által) a fegyverek megsemmisítésére használt módszer azok feldarabolása. Ezt a műveletet az érintett hatóságok fegyverműhelyeiben végzik el. A konténerbe helyezett, feldarabolt fémet a fegyverműhely személyzete egy acélműbe szállítja, ahol azt tanúk jelenlétében egy elektronikus vezérlésű nagyolvasztóban beolvasztják. A műveletről jegyzőkönyv készül.

MÁLTA

2008-ban Málta bevezette a fegyverekről szóló 2008. évi törvényt, amely a kiskorúaknak kiadható lőfegyver-használati engedély kérdéseit szabályozza. E jogszabály alapján a rendőrfőkapitány engedélyt adhat ki kiskorúaknak légpuska, huzagolatlan csövű hosszú lőfegyver és elöltöltő lőfegyver engedélyezett lőtereken való használatára.

HOLLANDIA

2008-ban Hollandia nem hajtott végre módosításokat a kézi- és könnyűfegyverekről szóló jogszabályok tekintetében.

LENGYELORSZÁG

A robbanóanyagok, fegyverek, lőszerek és a katonai vagy rendőrségi felhasználású technológiák előállítása és kereskedelme terén folytatott gazdasági tevékenységekről szóló, 2001. június 22-i törvényt (Jogi Közlöny, 67. sz., módosított 679. cikk ) a lengyel szabályozás és az Európai Unió joga közötti harmonizáció érdekében módosították. Ezenfelül a plasztikus robbanóanyagok megjelöléséről, azok felderítése céljából létrehozott egyezmény Lengyelország általi 2006-os megerősítésének következtében bevezették a plasztikus robbanóanyagok gyártók általi jelölésének kötelezettségét.

Módosították a fegyverekről és lőszerekről szóló1999. május 21-i törvényt (Jogi Közlöny, 53. sz., módosított 549. pont) is, de ezeknek a módosításoknak nem volt hatása a fegyverek gyártására, kereskedelmére és jelölésére.

A kézi- és könnyűfegyverekről szóló további jogszabályokat Lengyelország nem módosította.

Lengyelország folytatta tevékenységeit az ipar tájékoztatása terén: az exportellenőrzésekkel kapcsolatos jogi keret és legjobb gyakorlatok vállalatok körében történő előmozdítása és elterjesztése érdekében különböző eseményeket, például szemináriumokat szervezett.

PORTUGÁLIA

2008-ban nem hoztak új jogszabályt a kézi- és könnyűfegyverekkel kapcsolatban.

Folyamatban van az 5/2006 törvény módosítása, amely a kézi- és könnyűfegyverek, alkatrészeik és hozzájuk szükséges lőszer előállításának, javításának, behozatalának, kivitelének, transzferének, készletezésének, forgalmazásának, kereskedelmének, engedélyezésének, megszerzésének és birtoklásának jogi keretrendszere. A jogszabály felülvizsgálatának célja az, hogy szigorúbb szankciókat vezessenek be az illegális fegyverek birtoklásának és a fegyverekkel elkövetett bűncselekmények eseteire.

A kézi- és könnyűfegyverek illegális gyártása, megszerzése, birtoklása, szállítása, készletezése és kereskedelme (beleértve a brókertevékenységet is) már most is büntetendő cselekménynek minősül az 5/2006 sz. törvény (86. és 87. cikk) alapján; a szankciók a bírságtól a tíz évig terjedő börtönbüntetésig terjednek.

2008 folyamán a rendőrség 2 500 lőfegyvert foglalt le, és 1 105-öt semmisített meg.

ROMÁNIA

Ugyan folyamatban vannak új kezdeményezések az elsődleges joganyag módosítására, 2008-ban a jogi keret nem módosult.

SZLOVÁKIA

A kézi- és könnyűfegyverekről szóló európai uniós együttes fellépés, valamint a hagyományos fegyverek tiltott kereskedelmének megelőzésére és leküzdésére irányuló EU-program nemzeti végrehajtása, valamint a kézi- és könnyűfegyverekkel kapcsolatos szlovák jogszabályok tekintetében nem került sor módosításra. Szlovákia 2008-ban elkezdte az illegális kézi- és könnyűfegyvert birtokló valamennyi személyre vonatkozó általános amnesztia előkészítését. Az amnesztia értelmében a rendőri hatóságoknál büntetés vagy bűnvádi eljárás nélkül be lehet jelenteni a kézi- és/vagy könnyűfegyvert, és nem szükséges magyarázattal szolgálni a fegyver származására és megszerzési módjára vonatkozóan. Ezzel az intézkedéssel a kormány célja az, hogy lehetőséget biztosítson azok számára, akik például az I. és II. világháborúból származó, nyilvántartásba nem vett fegyvereket rejtegetnek.

SZLOVÉNIA

A 2008. február 21-i kormányrendelet megújította a kézi- és könnyűfegyverekkel kapcsolatos nemzeti kapcsolattartó pont tagságát. A kézi- és könnyűfegyverek nemzeti koordinációs szerve más kormányszervekkel is együttműködik a kézi- és könnyűfegyverekre vonatkozó nemzeti szakpolitika kialakítása és összehangolása érdekében. A kézi- és könnyűfegyverek nemzeti kapcsolattartó pontja a Külügyminisztérium, a Belügyminisztérium, a Védelmi Minisztérium, a Pénzügyminisztérium, a Közlekedési Minisztérium és a Szlovén Hírszerző és Biztonsági Hivatal képviselőiből áll.

a) A 2003-ban és 2004-ben módosított védelmi törvény (Ur. l. RS 82/1994 és 40/2004) 77. és 78. cikke részletesen szabályozza a katonai fegyverek és felszerelések kereskedelmének feltételeit és körét, különös hangsúlyt fektetve a fegyverekkel kapcsolatos brókertevékenységet érintő tranzakciókra, és jogi szankciókat ír elő a rendelkezések megsértése esetére.

b) A Szlovén Köztársaság kormányának a katonai fegyverek és felszerelések kereskedelmére és gyártására vonatkozó engedélyekre vonatkozó rendelete (Ur. l. RS 18/2003 és 31/2005) a katonai fegyverek és felszerelések behozatalára, kivitelére, tárolására, tranzitjára és a velük kapcsolatos brókertevékenységre vonatkozó engedélyek kiadásának eljárását szabályozza. Előírja, hogy az ilyen áruk kivitelére vonatkozó minden egyes kérelmet vizsgálat céljából előzetesen szakértői bizottsághoz kell benyújtani, hogy az a Szlovén Köztársaság kormánya által kialakított, a katonai fegyverek és felszerelések kereskedelméhez szükséges engedélyek kiadására vonatkozó eljárás során előzetes véleményt adjon ki. Mielőtt a Védelmi Minisztérium kiadja az engedélyt, a katonai felszerelések és fegyverek kivitelére irányuló valamennyi kérelmet a bizottság közigazgatási eljárás során megvizsgálja, és (kedvező vagy kedvezőtlen) döntést hoz.

c) A Szlovén Köztársaság nemzetgyűlése 2003 áprilisában elfogadta a nemzetközi szervezett bűnözés elleni ENSZ-egyezményt kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyvet megerősítő törvényt. (Ur. l. RS 48/2004, 2004. április 30.).

d) 2004 áprilisában a nemzetgyűlés elfogadta a nemzetközi szervezett bűnözés elleni ENSZ-egyezményt (a 2000. évi Palermói Egyezményt) megerősítő törvényt (Ur. l. RS 41/2004, 2004. április 22.).

e) A fegyverekről szóló törvény módosításáról szóló törvényt 2004-ben fogadták el (Ur. l. RS 61/2000, 73/2004). A fegyverekről szóló törvény legutóbbi, 2004. júliusi módosítása egyéves átmeneti időszakot írt elő a fegyveramnesztiára és -legalizációra; a fegyverekkel kapcsolatos brókertevékenységet is a fegyverkereskedelemhez sorolták.

f) A Belügyminisztérium által 2003-ban elfogadott, a leszállított, talált vagy elkobzott fegyverek kezeléséről szóló utasítás szabályozza az elkobzott és talált fegyverek Belügyminisztériumon belüli (a Minisztérium igazgatási részén és a rendőrségen belüli) kezelésére vonatkozó eljárásokat. Az utasítás szerint valamennyi elkobzott fegyvert a Belügyminisztérium tároló- létesítményeiben kell tárolni. Kivételes esetekben igazgatási osztályok területén is tárolhatók „legális”, vagyis olyan fegyverek, amellyel vagy amelyre vonatkozó okmánnyal kapcsolatban az igazgatási eljárás folyamatban van az igazgatási egységben.

g) A fegyverekről szóló törvény végrehajtásáról szóló szabályok (Ur. l. RS 40/2005) szabályozzák az állami határokon alkalmazandó rendőrségi eljárásokat, az egyedi nyilvántartások és fegyverokmányok formáját, a határ- ellenőrzés uniós jogszabályokkal összehangolt eljárásait és formáját, a fegyvereket megszerző, viselő vagy tároló egyének kötelezettségeit és a rájuk vonatkozó követelményeket, valamint a fegyverkereskedőkkel kapcsolatos kérdéseket. A fegyverekről szóló törvényt a lőfegyverekről szóló ENSZ-jegyzőkönyvvel is összehangolták, amelyet Szlovénia 2003-ban fogadott el.

h) 2004-ben módosították a büntető törvénykönyvet (Ur. l. RS 63-2167/1994 és 95-4208/2004); fogalommeghatározást és szankciót vezettek be a fegyverekkel kapcsolatos brókertevékenységre és a fegyverek kínálására, és az e bűncselekmény alaptípusára vonatkozó börtönbüntetés hosszát háromról öt évre növelték.

i) 2007-ben Szlovénia csatlakozott a schengeni térséghez. Szlovénia az elmúlt években fokozatosan további rendőrtiszteket állított szolgálatba, a határon közvetlenül növelve a számukat.

j) A szlovén büntető törvénykönyvet módosították és modernizálták. Az új büntető törvénykönyvet 2008 novemberétől alkalmazzák, és új cikket tartalmaz, amely meghatározza a fegyverek illegális kereskedelmének és gyártásának bűncselekménnyé nyilvánítását. Az előző rendelkezéshez képest az új büntető törvénykönyv e cikkének rendelkezése előírja, hogy a fegyvereken található jelölés eltávolítása és meghamisítása ilyen bűncselekménynek minősül, és kis mennyiségű fegyver vagy lőszer birtoklása is ilyen bűncselekménynek minősül.

SPANYOLORSZÁG

A haditechnikai eszközök és kettős felhasználású termékek külkereskedelmének ellenőrzéséről szóló, december 28-i 53/2007 törvény 2008. január 29-én lépett hatályba. A törvény utal a cselekvési program és az ENSZ Közgyűlése által elfogadott határozatok rendelkezéseire, valamint az ENSZ Közgyűlése által 2001. május 31-én elfogadott, a nemzetközi szervezett bűnözés elleni ENSZ-egyezményt kiegészítő, a lőfegyverek, részeik és alkatrészeik, valamint lőszereik tiltott előállítása és kereskedelme elleni jegyzőkönyvre, a „lőfegyverekre vonatkozó ENSZ-jegyzőkönyvre”, és tiszteletben tartja ezeket.

Ezen új törvény bevezetése az alábbi következményekkel jár:

— Az e területre vonatkozó spanyol jogi szabályozás törvényi szintű, ami nagyobb hatékonyságú ellenőrzésgyakorlásra alkalmas eszközt jelent.

— Ez az új törvény – a Spanyolország által a különböző nemzetközi fórumok keretében vállalt kötelezettségek és a nonproliferációs rendszerek teljes körű tiszteletben tartásával – új rendelkezéseket ír elő a haditechnikai eszközök és kettős felhasználású termékek külkereskedelmével kapcsolatban.

— Az új törvény az ENSZ közgyűlése által elfogadott, a lőfegyverek, alkatrészeik és hozzájuk szükséges lőszerek elleni 55/255 határozatnak megfelelően valamennyi típusú lőfegyverre, ezek alkatrészeire és a hozzájuk szükséges lőszerekre kiterjeszti az ellenőrzések hatályát, beleértve a vadászati és a sportlövészeti célokra szolgáló lőfegyvereket is.

— A törvény explicit módon figyelembe veszi a fegyverkivitelre vonatkozó európai uniós magatartási kódex nyolc kritériumát, valamint a kézi- és könnyűfegyverekkel kapcsolatos kiviteli műveletekre vonatkozó, EBESZ által elfogadott kritériumot.

— A törvény végül kifejezett elkötelezettséget is magában foglal a fegyverkereskedelem fokozott ellenőrzését célzó regionális és nemzetközi folyamat előmozdítása, és az ebben való részvétel, különösen egy nemzetközi fegyverkereskedelmi szerződés elfogadása mellett.

Az 53/2007 törvénnyel összhangban Spanyolország új rendeletet fogadott el a védelmi eszközök, más eszközök és kettős felhasználású termékek külkereskedelméről, nevezetesen a 2008. december 12-i 2061/2008 királyi rendeletet (Real Decreto), amely meghatározza az 53/2007 törvény végrehajtási szabályait.

A következőképpen foglalhatók össze a változások az előző rendelethez, a 2004. július 30-i 1782/2004 Real Decretóhoz képest:

1. A vadász- és sportfegyverek, részeik, alkatrészeik és a hozzájuk tartozó lőszerek ellenőrzését kiterjesztették a közgyűlés 55/255 határozatában foglalt kompromisszumot követően, amellyel elfogadták a lőfegyverek, részeik és alkatrészeik, valamint lőszereik tiltott előállítása és kereskedelme elleni ENSZ-jegyzőkönyvet (2. cikk (2) bekezdés). A származási országtól származó behozatali engedélyre van szükség a szabályozott fegyverek esetében. E fegyverek kereskedelme egyedi vagy általános engedélyekhez vagy írott nyilatkozatokhoz van kötve. Az uniós országokkal való kereskedelem nem igényel engedélyt; az ilyen kereskedelmet a lőfegyverekre vonatkozó rendelet (az 1993. január 29-i 137/1993 Real Decreto) 6. szakasza és a robbanóanyagokra vonatkozó rendeletet jóváhagyó, 1998. február 16-i 230/1998 Real Decreto 7. címe szabályozza.

2. Bevezették az ellenőrzést a licenc alapján történő gyártásra, tehát azokra a folyamatokra is, amelyek alapján egy külföldi vállalat jogosult termékek előállítására vagy összetevők, technológia és know-how másik vállalattól való átvételére (2. cikk (1) bekezdés).

3. Az új rendelet eltérést engedélyez a külföldi humanitárius és békefenntartó spanyol fegyveres és biztonsági erőkhöz tartozó eszközök végleges exportja tekintetében (3. cikk).

4. A szállítási módokra, a tranzitországokra és a finanszírozásra vonatkozó jelentés mechanizmusainak köszönhetően ezentúl szigorúbban felügyelik a védelmi eszközökkel kapcsolatos brókertevékenységet. A szállítási módokra és a tranzitországokra vonatkozó jelentés mechanizmusai ezentúl más kiviteli tranzakciókra is alkalmazandók (4. cikk (2) bekezdés).

5. A külkereskedelmi szereplők speciális nyilvántartásába történő felvételre és a nyilvántartásba vétel visszavonására vonatkozóan több új feltételt vezettek be (13. cikk).

6. Módosult a védelmi és kettős felhasználású termékek külkereskedelme minisztériumközi szabályozó tanácsának (JIMDDU) összetétele. Az alelnök ezentúl a külügyminisztérium államtitkára. A JIMDDU új taggal bővült, a Külügy- és Együttműködési Minisztérium Stratégiai Ügyekkel és Terrorizmussal foglalkozó főigazgatójával, és a rendőrségi főigazgatóság és a Guardia Civil képviseletét összevonták (17. cikk).

7. A spanyol jogi szabályozásba – első alkalommal – bekerült a JIMDDU részére történő előzetes jelentés alóli és az ellenőrzési dokumentumokra vonatkozó követelmények alóli kivételek teljes listája (18. cikk).

8. Számos nemzetközi törvény által bevezetett változások alapján frissítették az ellenőrzött termékek listáit, az engedélysablonokat és az ellenőrzési dokumentumokat tartalmazó mellékleteket. Többek között a II. mellékletből (egyéb anyagok) törölték az egyes, a halálbüntetés, a kínzás vagy más kegyetlen, embertelen vagy megalázó bánásmód vagy büntetés során alkalmazható áruk kereskedelméről szóló, 2005. június 27-i 1236/2005/EK tanácsi rendelet alapján ellenőrzés alá tartozó termékeket.

A rendelet rendelkezéseket tartalmaz a védelmi eszközökkel és vadászfegyverekkel, azok részeivel és alkatrészeivel kapcsolatos brókertevékenységről szóló jelentéstétel javítására. Ez a változás az 53/2007 törvény és a ráépülő rendelet fő újítása.

EGYESÜLT KIRÁLYSÁG

A termékek kereskedelméről szóló 2008. évi rendelet (ellenőrzött termékek kategóriája) háromszintű, kockázat alapú struktúrát vezet be a kereskedelmi ellenőrzésekre, amely a kézi- és könnyűfegyverekre is kiterjed. A rendeletet a (2009. április 6-tól hatályba lépő) 2008. évi export-ellenőrzési rendelet foglalta egységes szerkezetbe, amely egységes szerkezetbe foglalt más meglévő export-ellenőrzési és kereskedelem-ellenőrzési jogszabályokat is, kiterjesztette az egyesült királysági kereskedelmi ellenőrzéseket (beleértve a kézi- és könnyűfegyver-szállítás nyújtására vonatkozó további ellenőrzéseket is), és módosította a jogszabályi kivételek körét az Egyesült Királyságon keresztüli tranzit és átrakodás tárgyát képező termékek tekintetében.

I.C. Igazgatási és bűnüldöző szervezetek, valamint igazságügyi szervek képzése

Az EU-tagállamok az alábbiakat nyújtották be a nemzeti igazgatási szerveik képzését célzó erőfeszítéseikkel és kezdeményezéseikkel kapcsolatban:

AUSZTRIA

Ausztria az általa 2008. október 26-án az Európai és Nemzetközi Ügyek Minisztériumában tartott nyílt napon felhívta a figyelmet a kézi- és könnyűfegyverek (SALW) által okozott problémákra. A kézi- és könnyűfegyverek tiltott kereskedelmének borzasztó hatásairól poszterek és dokumentumfilm tájékoztatta a nyilvánosságot.

SPANYOLORSZÁG

A rendfenntartásért felelős különféle spanyol szervek 2008-ban az előző évekhez hasonlóan képzéseket és workshopokat tartottak a lőfegyverek és robbanóanyagok büntetőjogi keretéről és arról, hogy miként használják ezek ellenőrzéséhez az információs technológiákat. Rendszeresen tartottak a kézi- és könnyűfegyverek tiltott kereskedelmének megakadályozására és az ellene való küzdelemre alkalmazandó jogi keretrendszerrel kapcsolatos tájékoztatást adó szemináriumokat annak érdekében, hogy megőrizzék, illetve elmélyítsék az e kérdéssel foglalkozó személyek tudását.

EGYESÜLT KIRÁLYSÁG

Az Üzleti Innovációs és Szakképzési Minisztérium is tájékoztató kampányt indított az exportellenőrzésekről az Egyesült Királyság ipara számára, melynek keretében országos szintű szemináriumokat és képzéseket tartottak több mint 300 szervezet számára. Ehhez helyszíni képzés járult 28 vállalat számára.

I.D. Egyéb kezdeményezések vagy tevékenységek

FRANCIAORSZÁG

A Franciaországból 2008-ban történő fegyverkivitelről szóló, a Parlamenthez intézett éves jelentést 2009 őszén terjesztik majd elő. A jelentés bemutatja majd a nemzeti ellenőrzési gyakorlatot, valamint azokat az exportellenőrzéssel kapcsolatos nemzetközi gyakorlatokat, amelyekben Franciaország részt vesz. A jelentés tartalmazni fog egy a kézi- és könnyűfegyverek Franciaország által szállított szállítmányairól szóló mellékletet. E jelentés éves közzététele azokról az átláthatósági erőfeszítésekről tanúskodik, amelyeket Franciaország e kérdések ügyében a civil társadalom és a nemzetközi közösség irányába már több éve tesz.

II. NEMZETKÖZI VÉGREHAJTÁSI ERŐFESZÍTÉSEK 2008-BAN

II.A. Intézkedések a kézi- és könnyűfegyverek felhalmozódásának és elterjedésének leküzdésére és a hagyományos fegyverek tiltott kereskedelmének megakadályozására

II.A.1. Pénzügyi, technikai és egyéb támogatás az ENSZ, a Vöröskereszt Nemzetközi Bizottsága, valamint más nemzetközi vagy regionális szervezetek és nem kormányzati szervezetek vonatkozó programjai és projektjei számára

II.A.1.1. Az Európai Unió által támogatott fellépések és projektek

Az Európai Bizottság – együttműködési és fejlesztési politikája keretében – lényeges szerepet tölt be a kézi- és könnyűfegyverekre vonatkozó európai uniós stratégia végrehajtásában. 2008-ban a Bizottság folytatta a kézi- és könnyűfegyverek és az azokhoz tartozó lőszer illegális kereskedelme és túlzott felhalmozása elleni tevékenységét földrajzi (elsősorban az Európai Fejlesztési Alap) és tematikus eszközei segítségével.

Dél- és Kelet-Európa

Bosznia és Hercegovina: az EU 2008-ban elkezdte a 90-es évek konfliktusaiból megmaradó, úgynevezett háborúból visszamaradt robbanóanyagok (ERW) megsemmisítését. A projekt első fázisa (2,7 millió EUR, Stabilitási Eszköz) 2009 végén fejeződik be, és a tervek szerint a program még 18 hónapig, 2011 közepéig folytatódik (2,086 millió EUR, Stabilitási Eszköz). Ezen időszak alatt az ERW nagy részét megsemmisítik Bosznia és Hercegovinában. A projekt célja az is, hogy elegendő mértékben megnövelje a bosznia és hercegovinai hatóságok ERW-hatástalanítási kapacitását ahhoz, hogy jelentős nemzetközi támogatás nélkül is képesek legyenek megbirkózni a program lezárulása után fennmaradó készletekkel.

Ukrajna: a 2005/582/KKBP tanácsi határozat értelmében az EU 1 millió EUR-t biztosított a NATO Karbantartási és Ellátó Ügynöksége (NAMSA) számára 400 000 kézi- és könnyűfegyver, 1 000 hordozható légvédelmi rendszer (MANPAD) és 15 000 tonna lőszer Ukrajnában való megsemmisítésére, így járulva hozzá a NATO Partnerség a Békéért Vagyonkezelői Alap 12 éves projektjének első szakaszához. A kézi- és könnyűfegyverek, valamint azok lőszerei megsemmisítésére vonatkozó célkitűzés teljesítése folyamatban van.

Latin-Amerika: elindult az oktatók képzésével és az adatbázisokkal kapcsolatos projekt utolsó szakaszának végrehajtása a 700 000 EUR összegű utolsó hozzájárulásról rendelkező 2006/1000/KKBP határozat Tanács általi elfogadását követően. Ez a projekt a kézi- és könnyűfegyverek latin-amerikai és karib-térségbeli destabilizáló hatású felhalmozódásával szembeni küzdelemhez járult hozzá. A projekt keretében eddig a bűnüldöző hatóságok több mint 1 340 tagja vett részt nyomozási technikákkal kapcsolatos képzésen, és a projekt befejezéséig várhatóan összesen 2 300 bűnüldöző hatósági tag kiképzésére kerül sor. Ezen túlmenően több mint 180 parlamenti képviselő és tanácsadóik vettek részt különböző képzéseken, valamint berendezések és létesítmények építésére és felújítására került sor a közös tevékenységek jobb összehangolása céljából. Ami a képzések hatását illeti, a régió egyes országai hivatalos jelentésekben számoltak be lőfegyverek, alkatrészeik és lőszereik lefoglalásáról, és ezt a képzéseken közvetített kapacitásépítési intézkedésekkel hozták összefüggésbe. Jelenleg a projektből való kilépésre vonatkozó stratégia végrehajtása zajlik, amelynek célja, hogy kétoldalú finanszírozás révén növelje a régió államai, a helyi adományozók és szervezetek önálló szerepvállalását.

Közép-Amerika: az EU 1 millió EUR-val (Stabilitási Eszköz) járult hozzá egy, a közép-amerikai kézi- és könnyűfegyver-ellenőrzési program által irányított projekthez, melynek célja, hogy támogassa a lőfegyverek és robbanóanyagok illegális kereskedelme elleni harcot Közép-Amerikában és a szomszédos országokban, egyrészt azáltal, hogy javítja a regionális szervezeteknek a lőfegyverek és robbanóanyagok illegális kereskedelme elleni harccal kapcsolatos kapacitását, másrészt azzal, hogy támogatja az- nemzeti és helyi kormányokat a kézi- és könnyűfegyvereknek az emberi fejlődésre jelentett veszélyeire való reagálásban.

A projekt konkrét céljai: nemzetközi, regionális és transzregionális fegyverzet-ellenőrzési eszközök ratifikálása és teljes körű megvalósítása; kapacitásépítés, valamint a kézi- és könnyűfegyverek ellenőrzéséért felelős nemzeti és regionális intézmények és állami szervek megerősítése, továbbá egy információcsere-rendszer kialakítása és a határ- és vámellenőrzés javítása; a civil társadalmi szervezetek fegyverzet-ellenőrzést előmozdító kapacitásainak megerősítése és növelése; a kézi- és könnyűfegyverek ellenőrzését célzó transzregionális folyamatok megerősítése és végrehajtása.

Afrika

Kelet-Afrika: a 10 millió EUR összegű (Európai Fejlesztési Alap) kelet- és dél-afrikai és indiai-óceáni konfliktusmegelőző, -kezelő és -megoldó program keretében az EU 2,8 millió EUR-val támogatott egy, a Kelet-afrikai Közösséggel (EAC) közös projektet, melynek célja a fegyverkereskedelem és a fegyverek elterjedése elleni küzdelem regionális kapacitásának megerősítése. A projekt célja az volt, hogy növelje az illegális kézi- és könnyűfegyverek hatékony kezelésével kapcsolatos kapacitást az EAC- tagállamaiban (a hangsúlyt az országos kapcsolattartó pontokra helyezve); hogy az EAC régió egyre mélyebbé és szélesebbé váló gazdasági integrációs folyamataival összefüggésben fejlessze a kézi- és könnyűfegyverek határokon átnyúló elterjedésének kezelését; és hogy növelje az EAC-országokban lévő, a kézi- és könnyűfegyverekkel kapcsolatos kihívásokkal küzdő vámhatóságoknak, a vadon élő állatokkal és növényekkel foglalkozó szolgálatoknak és más szervezeteknek a kapacitását.

Nyugat-Afrika: az EU az 5,5 millió EUR összegű nyugat-afrikai konfliktusmegelőző és békeépítő program keretében (Európai Fejlesztési Alap) – a nemzeti kézifegyver-bizottságok és azok tevékenységeinek létrehozása és megerősítése részére való segítségnyújtás révén – 1,45 millió EUR összeggel támogatta az ECOWAS kézifegyverprogramot (ECOSAP). A projekt továbbá a kapacitásépítést célozta az alrégió legális fegyvertranszfereinek általános politikai felügyelete és hatékony kezelése, továbbá a kézi- és könnyűfegyverek elterjedése és illegális kereskedelme elleni küzdelemre vonatkozó szakpolitika meghatározása és kidolgozása terén. Az EU egy konkrét projektet is támogatott (Európai Fejlesztési Alap), mellyel szakmai segítséget nyújtott az ECOWAS Kézifegyverekkel foglalkozó Egységének a kézi- és könnyűfegyver-egyezmény végrehajtására szolgáló cselekvési terv kidolgozásában.

Közép-Afrika: az EU folytatta egy 4 millió EUR összegű, 2007-ben induló, hároméves projekt támogatását (Európai Fejlesztési Alap), amelynek célja a Közép-afrikai országok Gazdasági Közössége (ECCAS/CEEAC) béke- és biztonsági kapacitásának fejlesztése a konfliktusmegelőzés, a korai előrejelző rendszer, a konfliktuskezelésben aktív nem kormányzati szervezetekkel való együttműködés és a – többek között a kézi- és könnyűfegyverekkel kapcsolatos – politikai és diplomáciai fellépések terén.

A kézifegyverek regionális központja (RECSA): az EU mostanában zárja le egy 3,3 millió EUR összegű projekt előkészítését, melynek célja, hogy a nairobi székhelyű Regionális Kézi- és Könnyűfegyverközponton (RECSA) keresztül támogassa a lőfegyverek illegális felhalmozódása és kereskedelme elleni harcot Afrikában. A projekt célja az érintett intézményi és civil szereplők tájékoztatása a lőfegyverek tiltott felhalmozása és kereskedelme elleni küzdelem jogalkotási és intézményi vetületeiről, a nemzeti kapcsolattartó pontok szerepe megerősítésének, továbbá nemzeti cselekvési tervek kidolgozásának és/vagy végrehajtásának céljából; valamint a rendőrségi vezetők afrikai regionális szervezeteinek, valamint a nemzeti, regionális és kontinentális bűnüldöző szervek kapacitásának és együttműködésének megerősítése a lőfegyverek és robbanóanyagok határokon átnyúló, tiltott kereskedelme elleni küzdelem terén.

Az Európai Bizottság számos szélesebb körű lefegyverzési, leszerelési és újrabeilleszkedési programot támogatott például Ugandában, Szudánban, a Közép-afrikai Köztársaságban és Nepálban, amelyek közvetlenül vagy közvetetten az erőszak általános csökkentésével, a fegyverek birtoklásával, a fegyveres erők átszervezésével és a korábbi harcosok társadalomba való újrabeilleszkedésének segítésével foglalkoznak.

A Bizottság 2008 folyamán aktívan részt vett a nemzetközi és regionális szervezetek kézi- és könnyűfegyverekkel kapcsolatos, különösen az ENSZ, az EBESZ és az AU által szervezett eseményekkel összefüggő munkájában.

II.A.1.2. AZ EU együttműködése más államokkal

A kézi- és könnyűfegyverek kérdése felkerült számos, az EU és harmadik országok, többek között afrikai, kelet-európai és délkelet-európai országok között folyó rendszeres politikai párbeszéd napirendjére.

Az Európai Unió Tanácsa 2008 folyamán megállapodást ért el egy kézi- és könnyűfegyverekre vonatkozó kitételnek a harmadik országokkal való, jogilag kötelező erejű uniós megállapodásokba való szisztematikus bevételéről. Megállapodás született a kitétel alkalmazásáról és a tárgyalások során használandó referenciaszövegről is. Szakértői szintű uniós trojkamegbeszélések (globális leszerelés és fegyverzetellenőrzés) megtartására került sor, melyek napirendjén a SALW témája kiemelt helyet foglal le. Erre a rendszeres párbeszédre minden EU-elnökség alatt sor kerül az Egyesült Államok, Kanada, Japán, Kína, az Orosz Föderáció, a Koreai Köztársaság, Ukrajna és Brazília részvételével. Eseti alapon külön SALW-trojkákat is szerveztek.

II.A.2. Az EU tagállamai által a kézi- és könnyűfegyverekkel kapcsolatos projektekhez nyújtott pénzügyi, technikai és egyéb segítség

Az EU által a rendelkezésére álló különböző eszközök segítségével finanszírozott projekteken kívül a tagállamok számos, kézi- és könnyűfegyverekkel kapcsolatos projektet finanszíroztak bilaterális alapon. Ez idáig a tagállamok e jelentéshez a következőkkel járultak hozzá:

AUSZTRIA

Ausztria 2008-ban az eddigiekhez hasonlóan számos, a Leszerelési Ügyek Hivatala (UNODA) által vezetett, a kézi- és könnyűfegyverek elleni ENSZ-folyamatot támogató projekthez hozzájárult, a fő hangsúlyt az afrikai projektekre helyezve.

Ausztria különösen az alábbi projekteket támogatta:

— a nyugat-afrikai gyakorlati leszerelési intézkedések végrehajtása, technikai támogatás az Nyugat-afrikai Államok Gazdasági Közössége (ECOWAS) Kézifegyverekkel Foglalkozó Egysége és az ECOWAS kézifegyverprogramja (ECOSAP) részére,

— a kézifegyverekkel kapcsolatos brókertevékenység szabályozása Afrikában,

— a kézi- és könnyűfegyverek közép-afrikai ellenőrzésére vonatkozó jogi eszköz kidolgozása.

ÉSZTORSZÁG

Észtország 2008-ban pénzügyi hozzájárulást nyújtott a tiltott kézi- és könnyűfegyverek kellő időben történő és megbízható azonosítását és nyomon követését lehetővé tevő nemzetközi eszköz végrehajtásáról szóló workshop szervezéséhez, amelyet 2008. június 11–12-én tartottak Rio de Janeiróban.

Észtország 2008-ban pénzügyi hozzájárulást nyújtott a NATO/Békepartnerség számára elkülönített „Grúzia II: Rakétamegsemmisítés Grúziában” alaphoz.

FINNORSZÁG

— Finnország 2008-ban 250 000 EUR összeggel támogatta az ECOWAS kézifegyverprogramját (ECOSAP), ezzel a 2006 és 2008 között nyújtott finn támogatás 750 000 EUR-t tesz ki.

— Pénzügyi hozzájárulás az EBESZ tádzsik köztársasági, kézi- és könnyűfegyverekre és hagyományos lőszerekre irányuló programjának II. szakaszához (összesen 345 197 EUR).

— Pénzügyi támogatás az EBESZ számára „a kézi- és könnyűfegyverekkel kapcsolatos ENSZ cselekvési program végrehajtásával foglalkozó regionális szervezetek szinergiakonferenciájához”, melyet 2008. május 28. és 30. között Brüsszelben tartottak (összesen 20 000 EUR).

— Hozzájárulás a NATO Békepartnerség afganisztáni elkülönített alapjához, amely a lőszerekkel kapcsolatos fizikai biztonságnak és a lőszerkészlet-gazdálkodásnak a támogatására irányul.

FRANCIAORSZÁG

A 2006. és 2008. közötti időszak vonatkozásában Franciaország az Egyesült Nemzetek Fejlesztési Programján keresztül három, a kézi- és könnyűfegyverekkel kapcsolatos programot finanszíroz:

— hozzájárulás a könnyűfegyvereknek az ECOWAS tagállamaiban történő ellenőrzésére vonatkozó támogatási programhoz, amely felváltja Franciaországnak az Európai Unió keretén belül tett erőfeszítését (260 000 USD),

— a Kongói Demokratikus Köztársaságban tapasztalható fegyveres erőszaknak a könnyűfegyverek ellenőrzése és a fenntartható megélhetési lehetőségek előmozdítása révén történő csökkentésére irányuló terv (750 000 USD),

— a könnyűfegyverek ellenőrzését és a polgári leszerelést célzó program Burundiban (200 000 USD).

Franciaország 2008-ban a RACVIAC-CSC tevékenységi költségvetéséhez is hozzájárult (30 000 EUR).

NÉMETORSZÁG

Németország különböző intézmények és szervezetek keretében és ezekkel együttműködve nyújt hozzájárulást a kézi- és könnyűfegyverekkel, valamint ezek lőszereivel kapcsolatos projektekhez és tevékenységekhez. E tevékenységek többségének időtartama meghaladja a naptári évet. 2008-ban az alábbiak voltak kiemelt kezdeményezések:

Afganisztán (2004–; teljes költségvetés: 3 000 000 EUR) Németország 2004 óta a fegyver- és lőszerfeleslegek mentesítésének és megsemmisítésének társfinanszírozásával támogatta Afganisztánban a lefegyverzést, leszerelést és újrabeilleszkedést, valamint az illegális fegyveres csoportok feloszlatását célzó folyamatokat.

Angola (2003–2009; teljes költségvetés: 11 990 332 EUR) Németország támogatja Angolában a korábbi harcosok és családjaik társadalmi és gazdasági visszailleszkedését. Németország az Instituto de Reintegração Sócio-Profissional para Ex-militares (IRSEM) nevű szervezeten keresztül hozzájárul a Világbank vezetésével folyó angolai leszerelési és újrabeilleszkedési programhoz (ARDP). A korábbi harcosok újrabeilleszkedését helyi szinten társadalmi-gazdasági fejlesztési projektekkel és a helyi kormányzati igazgatás megerősítésével támogatják.

Kambodzsa (2007–2009; teljes költségvetés: 1 615 000 EUR) Németország az eddigiekhez hasonlóan támogatta a kambodzsai királyi kormányt a kézi- és könnyűfegyverek ellenőrzésének kérdéseivel kapcsolatos munkájában, a hangsúlyt a hagyományos lőszerek készletfeleslegeinek készletkezelésére és megsemmisítésére, valamint a rendőrségi fegyverek biztonságos tárolására helyezve.

Kongó, Demokratikus Köztársaság (2005–2011; teljes költségvetés: 12 000 000 EUR) Németország 3,5 millió EUR-val (technikai segítségnyújtás) támogatja a korábban harcoló csapatokhoz tartozó gyermekek és fiatalok társadalmi és gazdasági visszailleszkedését a Kongói Demokratikus Köztársaság Maniema tartományában, továbbá 8,5 millió EUR forrással támogat munkaigényes infrastruktúraprojekteket a korábbi harcosok újrabeilleszkedése érdekében (október 2008-ig, pénzügyi támogatás).

Ghána (2008. április) A német kormány 2008 áprilisában – szoros együttműködésben a német Technikai Együttműködési Társasággal (GTZ), a Bonni Nemzetközi Átállási Központtal (BICC) és a Nyugat-afrikai Államok Gazdasági Közössége (ECOWAS) Kézifegyverekkel Foglalkozó Egységével – támogatott egy szakértői workshopot, amelyet a ghánai Accrában lévő Kofi Annan Nemzetközi Békefenntartó Képzési Központ (KAIPTC) tartottak. E workshop célja az volt, hogy a résztvevők megosszák egymással a nyugat-afrikai kézi- és könnyűfegyver-ellenőrzéssel kapcsolatos legjobb gyakorlataikat és prioritásaikat. Civil társadalmi szervezetek, kormányhivatalok és regionális szervezetek tagjai vettek rajta részt, az alrégióból és máshonnan. E workshop előkészítésének keretében kidolgoztak egy kézikönyvet, melyet jóváhagytak és közzétettek, amely a kézi- és könnyűfegyverekkel foglalkozó szakemberek, politikai döntéshozók és kutatók számára leglényegesebbnek minősülő kérdéseket tükrözi.

A Nagy-tavak tágabb térsége (2003–2009; teljes költségvetés: 12 900 000 EUR) Németország 12,9 millió EUR összeggel járul hozzá a Nagy-tavak tágabb térségében több országot átfogó, a Világbank irányítása alatt álló leszerelési és újrabeilleszkedési program elkülönített alapjához. Németország forrásokat köt le a „Kézi- és könnyűfegyverek tiltott elterjedése elleni küzdelem” elnevezésű programra is, amelyet a nagy-tavaki régióval foglalkozó konferencia folyamatának (2004–2011) támogatása keretében valósítanak meg – 7,5 millió EUR.

„Fejlesztési együttműködés és kézifegyver-ellenőrzés” (2001–2008, teljes költségvetés: 3 452 000 EUR) A német kormány „fejlesztési együttműködés és kézifegyver-ellenőrzés (DECOSAC)” elnevezésű ágazati projektet hozott létre. A projekt egyik célja kézifegyver-ellenőrzésre szolgáló eszközök kifejlesztése és tesztelése fejlesztési együttműködés keretében. 2008 júliusában a „fejlesztési együttműködés és kézifegyver-ellenőrzés” ágazati projektet összevonták a „válságmegelőzési” ágazati projekttel és a „biztonsági ágazati reformot” a „béke és biztonság” ágazati programmal (2008–2014; költségvetés 2008–2011-re: 5 000 000 EUR). A „béke és biztonság” program kézi- és könnyűfegyverekkel kapcsolatos kérdésekkel foglalkozik a fegyveres erőszak csökkentésének és megelőzésének keretében.

MAGYARORSZÁG

Magyarország 14 000 EUR összeggel támogatta a NATO Békepartnerségnek az ukrajnai kézi- és könnyűfegyverek, valamint a hordozható légvédelmi rendszerek megsemmisítését célzó elkülönített alapját.

OLASZORSZÁG

Olaszország 2008-ban pénzügyi hozzájárulást nyújtott a SALW illegális kereskedelmének megfékezését célzó olyan nemzetközi kezdeményezéseknek, mint az ECOWAS SALW-ellenőrzési programjai vagy az UNDP/Bosznia és Hercegovina kézifegyver-ellenőrzési projektje.

A többoldalú békefenntartó és békekikényszerítő műveletekben részt vevő olasz fegyveres erők szükség esetén kézi- és könnyűfegyvereket gyűjtöttek be és/vagy foglaltak le és semmisítettek meg.

LITVÁNIA

A 2005–2008-as időszakban a litván vezetés alatt álló tartományi helyreállítási csapat az afganisztáni Ghowr tartományban 1 710 darab (2008-ban 451 darab) kézi- és könnyűfegyvert gyűjtött be, és 3 300-nál több robbanóanyagot semmisített meg.

HOLLANDIA

2008-ban Hollandia (többek között) hozzájárulást nyújtott a kézi- és könnyűfegyverekkel (SALW) és lőszerekkel kapcsolatban az alábbi intézmények, projektek és tevékenységek részére:

— a Kézifegyverek felméréséről szóló kiadvány alaptámogatására,

— Genfi fórum, a lefegyverzés és a fegyverellenőrzés terén a haladás akadályainak elhárítására irányuló program, 07/08,

— a HALO Trust részére kézifegyverek, könnyűfegyverek és lőszerek begyűjtésére és megsemmisítésére Afganisztánban,

— UNDP/Koszovó részére a koszovói kézifegyver-ellenőrzési kezdeményezésére,

— az ENSZ Leszerelési Kutatóintézete (UNIDIR) részére a biztonsági igények felmérésére szolgáló II. protokoll kialakítására és más tanulmányokra,

— a Kézifegyverek Regionális Központja részére a Nairobi Nyilatkozatnak és a Nairobi Jegyzőkönyvnek a Nagy-tavak vidékén és Afrika szarvában történő végrehajtására,

— Saferworld, regionális és egyéb SALW-programok,

— támogatás a kézi- és könnyűfegyverekkel foglalkozó nemzeti kapcsolattartó pont számára a kézifegyverekre vonatkozó ugandai nemzeti cselekvési terv végrehajtásához,

— az ENSZ Fejlesztési Programja (UNDP)/Bosznia és Hercegovina részére kézi- és könnyűfegyverek, valamint lőszerek megsemmisítésére,

— MAG, műszaki segítségnyújtás a Burundiban mobil egységekkel végzett SALW-megsemmisítéshez,

— az Asociacion para Politicas Publicas (APP) részére a kézifegyverek argentínai elterjedése és tiltott kereskedelme elleni tevékenységekre,

— a NATO Karbantartási és Ellátó Ügynöksége (NAMSA)/NATO Békepartnerség elkülönített alapja részére kézi- és könnyűfegyverek, hordozható légvédelmi rendszerek és lőszerek megsemmisítésére Ukrajnában.

LENGYELORSZÁG

A fegyverek és a kettős felhasználású termékek exportjának ellenőrzéséről szóló lengyel–grúz konzultációkra 2008 májusában Tbilisziben került sor. A grúz védelmi miniszterhelyettes és külügyminiszter-helyettes fogadta a lengyel Külügyminisztérium és Gazdasági Minisztérium delegációját. A grúz külügyi, védelmi, igazságügyi és gazdasági fejlesztési miniszterek képviselői részt vettek a találkozók munkabeszélgetésein. Két fő kérdésről folyt megbeszélés:

1. a grúz export-ellenőrzési rendszer gyakorlati működése, koherenciája és átláthatósága, és a fejlesztési lehetőségek;

2. az exportellenőrzés területén a képzések és szemináriumok jövőbeli programjának kerete.

A fent említett konzultációkat Grúzia export-ellenőrzési hatóságainak képviselői számára Varsóban rendezett kétnapos (2008. december 17–18.), jogi felülvizsgálattal foglalkozó szeminárium követte, amely Ausztriával, Németországgal, Szlovéniával és Svédországgal együttműködve a kettős felhasználású termékek exportjának területén működő uniós hosszú távú projekt keretében megvalósuló uniós együttműködés részeként került megrendezésre. A szeminárium célja a kettős felhasználású termékek és a fegyverek – különösen a SALW – kereskedelmében az exportellenőrzés területén meglévő nemzeti és a nemzetközi jogi keretrendszer ismertetése volt.

PORTUGÁLIA

A békefenntartó és békekikényszerítő műveletekben részt vevő portugál fegyveres erők szükség esetén kézi- és könnyűfegyvereket foglaltak le és semmisítettek meg.

SZLOVÉNIA

A szlovén kormány 1998-ban nonprofit szervezetként létrehozta a Aknamentesítésre és az Aknák Áldozatainak Javára Elkülönített Nemzetközi Alapot (ITF). Az alap Délkelet-Európában, a Kaukázusban és Közép-Ázsiában található országokat támogat a gyalogsági aknákkal kapcsolatos problémák megoldásában, és segíti az aknabalesetek túlélőit a fizikai és társadalmi-gazdasági rehabilitációban. Több mint 10 éves tapasztalat után az ITF a segítségnyújtási programot kiterjeszti a SALW vonatkozású fellépésekre is. Az ITF jelenleg Albániában hajt végre egy egyéves, 200 000 EUR-t meghaladó, SALW-jelentette kockázatokkal kapcsolatos figyelemfelhívó projektet, és várakozásai szerint a soron következő néhány évben láthatóak lesznek az eredmények.

SPANYOLORSZÁG

Egyesült Nemzetek Szervezete (ENSZ)

Spanyolország 2008-ban 2 000 000 EUR önkéntes hozzájárulást nyújtott a gyermekkatonák újrabeilleszkedésére vonatkozó UNICEF-projekt számára. Spanyolország Nemzetközi Fejlesztési Együttműködési Ügynöksége (AECID) más önkéntes hozzájárulást nyújtott a lőfegyverek áldozataival, családjukkal és származási közösségükkel kapcsolatos projektek finanszírozásához.

Európai Biztonsági és Együttműködési Szervezet

Spanyolország 2008-ban az EBESZ alábbi politikai-katonai vetületű projektjeihez nyújtott 400 000 EUR önkéntes támogatást:

— a SALW területén: Belaruszban és Tádzsikisztánban,

— a hagyományos lőszerek, robbanóanyagok és gyújtószerkezetek területén: Grúzia (leszerelési kapacitásépítés és a lőszerfelesleg-kezelés) és Montenegró (lőszerfeleslegek megsemmisítése),

— rakéták fűtőanyagainak (mélange) megsemmisítése: Ukrajnában és Kazahsztánban.

Az Észak-atlanti Szerződés Szervezete (NATO)

Spanyolország 2008-ban a következő projektekhez nyújtott önkéntes támogatást:

— fegyver- és lőszerraktárak fizikai biztonsága és a lőszertárolás megszervezése Afganisztánban: 150 000 EUR,

— a leszerelési kapacitás fejlesztése Grúziában: 25 000 EUR.

Parlamenti fórum a SALW-ról

Két spanyol képviselő vett részt rendszeresen a SALW-ról szóló parlamenti fórumon azóta, hogy az 2002 októberében kezdetét vette. Spanyolország az alábbi önkéntes támogatást nyújtotta a fórumnak: 2007-ben 30 000 EUR és 2008-ban 80 000 EUR.

Nyugat-afrikai Államok Gazdasági Közössége (ECOWAS)

2005 decemberében Spanyolország egyetértési megállapodást írt alá a Nyugat-afrikai Államok Gazdasági Közössége (ECOWAS) ügyvezető titkárságával, és elkötelezte magát arra, hogy 1 000 000 EUR, 2006 és 2008 közötti időszakban folyósítandó összegű hozzájárulást nyújt az ECOWAS tevékenységeihez és programjaihoz, amely magában foglalja „A nyugat-afrikai kézifegyver-ellenőrzési program” részére nyújtott összesen 750 000 EUR összegű támogatást is. Tehát 2008-ban 250 000 EUR támogatást nyújtott az ország erre a célra.

UN-LiREC és UNDP

Spanyolország emellett pénzügyi támogatást nyújtott az Egyesült Nemzetek Szervezetének Latin-Amerikában és a Karib-térségben a békéért, a leszerelésért és a fejlődésért tevékenykedő regionális központja (UN-LiREC) különböző tevékenységeihez (275 000 EUR), valamint az Egyesült Nemzetek Szervezetének Fejlesztési Programja (UNDP) számára (600 000 EUR). E tevékenységek magukban foglalják 42 537 db kézi- és könnyűfegyvernek Peruban, a többéves lőfegyver-megsemmisítési program keretében (2007 és 2009 között) való megsemmisítését, a lőfegyver-megsemmisítésre vonatkozó legjobb gyakorlatokról szóló útmutató összeállítását, regionális találkozók szervezését stb. is.

Nem kormányzati szervezetek

Spanyolország 2008-ban önkéntes támogatást nyújtott az „Instituto de Enseñanza para el Desarrollo Sostenible (IEPADES)” (Guatemala) (50 000 EUR) és a „Small Arms Survey” (SAS, a kézifegyverek felméréséről szóló kiadvány kiadásával foglalkozó szervezet) (100 000 EUR) elnevezésű nem kormányzati szervezet számára, tevékenységeik támogatására és a fegyveres erőszakról és a fejlesztésről szóló genfi nyilatkozat végrehajtásával kapcsolatos kutatásokra.

SVÉDORSZÁG

A Külügyminisztérium 2008-ban finanszírozott egy, a Stockholmi Nemzetközi Békekutató Intézet (SIPRI) által készített tanulmányt, amely az ENSZ hagyományosfegyver-nyilvántartása (UNROCA) felé 2003–2006 vonatkozásában jelentett, SALW-transzferekre vonatkozó információkat dokumentálta és elemezte. A tanulmány eredményeit a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program megvalósításával foglalkozó államok harmadik, New Yorkban, 2008 közepén tartott kétévenkénti ülésén ismertették.

A Külügyminisztérium által támogatott egyéb tevékenységek:

— A kézifegyverek felmérése, Genf: évente 1 millió SEK alaptámogatás (2005, 2006, 2007 és 2008).

— SIPRI (az alaptámogatáson túl): 265 000 SEK 2008-ban egy kutatási projektre, amely az egyes államok tekintetében az ENSZ hagyományosfegyver-nyilvántartásában (UNROCA) szerepeltetett, a kézi- és könnyűfegyverek vonatkozó adatokkal foglalkozott (lásd fent); 1 921 000 SEK 2008-ban egy, a kézi- és könnyűfegyverek Afrikába irányuló transzferéről szóló tanulmányra; 1 885 000 SEK 2008-ban a SIPRI Évkönyvének szerkesztésére.

A SIDA által támogatott SALW-projektek:

— UN-LiREC, 12 millió SEK (2008–2012).

— A kézi- és könnyűfegyverekkel foglalkozó parlamenti fórum (globális szervezés) 4,6 millió SEK (2008–2010).

— EBESZ–Ukrajna, a mélange rakétahajtóanyag-készletek megsemmisítése, 15 millió SEK (2008–2010).

— Az UNICEF SALW-programja, 15,5 millió SEK (2006–2009).

— Saferworld (a kézi- és könnyűfegyverekkel kapcsolatos munka), 12,6 millió SEK (2007–2009).

Ezen túlmenően a Sida 2008–2010 folyamán 6 millió SEK összeggel támogatott egy ugandai DDR-programot, amely volt gyermekharcosok leszerelésére és újrabeilleszkedésére összpontosít.

A Folke Bernadotte Akadémia (FBA) a DDR-szakértők azon nemzetközi hálózatának fenntartásával és bővítésével foglalkozik, amely segítségével megosztható az elméleti és gyakorlati tudás és tapasztalat. Az FBA tagja az Integrált DDR Képzési Csoportnak, amely olyan képzési intézmények csoportja, amelyek közös szándéka az ENSZ Integrált DDR-előírásaira (IDDRS) alapuló képzési anyag kidolgozása és megosztása. Az FBA Svédországban éves DDR-tanfolyamokat tart, és támogatja a más országokban és nemzetközi missziókban folyó DDR-vonatkozású képzést, 2008-ban is.

EGYESÜLT KIRÁLYSÁG

Az Egyesült Királyság 2008-ban az alábbiakat magában foglaló, SALW vonatkozású tevékenységeket támogatta:

— Támogatta a nairobi székhelyű Kézifegyverek Regionális Központját (RECSA), amely közép- és kelet-afrikai országokat segít kézifegyver-ellenőrzésük megerősítésében.

— A kézifegyverek felméréséről szóló kiadvány alaptámogatása.

— Támogatta a Saferworld által a fegyvertranszferek ellenőrzése tekintetében érvényes jogszabályokról végzett értékeléseket.

— SALW-ellenőrzési és -nyomonkövetési képzés Brazíliában, Salvadorban és Mozambikban.

— A Kongói Demokratikus Köztársaságban nyújtott műszaki támogatás a SALW felismerése, kezelése, tárolása és megsemmisítése terén.

— A hatékony exportellenőrzés előmozdítása érdekében végzett tájékoztatási tevékenység.

— Támogatta a volt szudáni harcosok lefegyverzését és leszerelését.

A hozzájárulások részét képezték azoknak a tágabb erőfeszítéseknek, amelyek célja a SALW ellenőrzésére és csökkentésére irányuló intézkedéseknek a szélesebb védelmi kapcsolatokban, a külpolitikában, a biztonsági és fejlesztési programokban való érvényesítése.

II.A.3. Nemzetközi szemináriumok és konferenciák szervezése és azokon való részvétel

ÉSZTORSZÁG

Észtország képviselői tevékenyen részt vettek a kézi- és könnyűfegyverek problémájához kapcsolódó számos, az ENSZ, az EBESZ, az EU és egyéb nemzetközi szervezetek, valamint nem kormányzati szervezetek által szervezett nemzetközi konferencián, tanfolyamon és szemináriumon. Észtország támogatja továbbá a nemzetközi fegyverkereskedelmi szerződéssel kapcsolatos tárgyalásokat.

Észtország a Wassenaari Megállapodás részes országa.

Észtország töltötte be 2008-ban az EBESZ biztonsági együttműködési fórumának elnöki tisztét.

A kormányzati ügynökségek és az exportengedélyező hatóság (stratégiai árukkal foglalkozó bizottság) képviselői is tevékenyen részt vettek az Európai Unió hagyományos fegyverek kivitelével foglalkozó munkacsoportjának (COARM), valamint a kettős felhasználású termékekkel foglalkozó munkacsoportjának (WPDUG) munkájában.

Észtország évente jelentést nyújt be a hagyományos fegyverek ENSZ-nyilvántartása és az EBESZ számára.

ÍRORSZÁG

Írország is részt vett a kézifegyverekkel foglalkozó genfi folyamat munkájában, amely folyamat a genfi fórum kezdeményezéseként kormányok, nemzetközi szervezetek és NGO-k rendszeres informális konzultációját biztosítja a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló cselekvési terv végrehajtásának előmozdítása és ellenőrzése érdekében. Írország továbbá finanszírozást biztosított a genfi fórum számára 2008-ban.

Írország finanszírozást biztosított a Kézifegyverek Elleni Nemzetközi Hálózat számára, amely olyan civil társadalmi szervezetek társulása, amelyek a kézi- és könnyűfegyverek elterjedésének és az azokkal való visszaéléseknek a megszüntetéséért küzdenek.

SZLOVÉNIA

A 2008/230/KKBP együttes fellépés keretében szervezett első szemináriumra, amely a hagyományos fegyverek exportellenőrzésének és az EU fegyverkivitelről szóló magatartási kódexe elveinek előmozdításáról szólt, a szlovén elnökség rendezésében 2008. május 4–6-án Ljubljanában került sor; ezen a hat délkelet-európai ország fegyverkiviteli engedélyezési eljárásban érintett kormányzati tisztviselői vettek részt.

II.A.4. Egyéb kezdeményezések

LUXEMBURG

A luxemburgi hatóságok 2008 és 2010 között finanszírozást nyújtanak az Európai Béke- és Biztonságkutató- és Információs Intézet (GRIP) „A konfliktusmegelőzés és a békeépítés terén működő afrikai nem kormányzati szervezetek hálózatának megerősítése” nevű projektjéhez. Ez a projekt többek között a béke kultúrája, a béketeremtés és a könnyűfegyverek elterjedése elleni küzdelem terén tevékenykedő közép- és nyugat-afrikai nem kormányzati szervezetek hálózatának létrehozására irányul. Az e projekthez nyújtott hozzájárulás teljes összege 285 000 EUR.

SPANYOLORSZÁG

Spanyolország szervezte a kézi- és könnyűfegyverekkel foglalkozó 5. szemináriumot, amely az ENSZ cselekvési programjának jövőjével és a fegyverkereskedelmi szerződés tervezetével foglalkozott, és amelyet 2008. február 18–22-én Cartagena de Indias (Kolumbia) képzési központjában tartottak, valamint a fegyveres erőszakról és a fejlesztésről szóló genfi nyilatkozatról szóló első szubregionális szemináriumot, amelyet 2008. április 28–30-án tartottak La Antigua (Guatemala) képzési központjában, a Spanyolország Nemzetközi Fejlesztési Együttműködési Ügynöksége (AECID) által irányított képzési és segítségnyújtási projektek keretében.

SZLOVÉNIA

A szlovén elnökség alatt a globális leszerelési és fegyverzet-ellenőrzési munkacsoport arról is megbeszéléseket folytatott, hogy az EU és a harmadik felek közötti politikai megállapodásokba beemeljenek-e egy, a kézi- és könnyűfegyverekre vonatkozó elemet.

II.B. A nemzetközi szervezetek munkájában való részvétel és a hagyományos fegyverekkel, különösen a kézi- és könnyűfegyverekkel kapcsolatos regionális megállapodások

Az EU továbbra is támogatta az ENSZ kézi- és könnyűfegyverekkel kapcsolatos cselekvési programjának végrehajtását, amely továbbra is a globális szinten tett erőfeszítések alapja. Az államok kétévenkénti, legutóbb júliusban, New Yorkban tartott ülésén uniós nyilatkozatok születtek, és az ülésen elkészült az a végső jelentés, amelyet az Irán által kikényszerített szavazás során Irán és Zimbabwe tartózkodása mellett elfogadtak. A jelentés ténylegesen biztosítja az ENSZ cselekvési programja végrehajtásának javítását és megerősítését, valamint útmutatást nyújt az e területen folytatandó jövőbeli uniós fellépésekhez.

Az Unió továbbra is határozottan ösztönözi a kézi- és könnyűfegyverek, valamint lőszereik transzfere ellenőrzésének megerősítésével kapcsolatos előrehaladást. Az EU 2008-ban ünnepelte a fegyverkivitelről szóló uniós magatartási kódex fennállásának tizedik évfordulóját; ez a kódex jelentősen hozzájárult a fent említett célkitűzéshez. Az Európai Unió ezen túlmenően továbbra is nagy jelentőséget tulajdonít a Wassenaari Megállapodás alapján tett erőfeszítéseknek.

Az EU továbbá teljes mértékben elkötelezett a fegyverkereskedelmi szerződéssel kapcsolatos folyamat mellett. Az EU tagállamai tevékenyen részt vettek az ENSZ főtitkára által létrehozott (tagjai közt hét uniós tagállamot számláló) kormányzati szakértői csoport (GGE) munkájában. Az Unió továbbra is arra ösztönözte és buzdította a harmadik országokat, hogy támogassák a folyamatot. Valamennyi tagállam ott volt az ENSZ Közgyűlésének 63. ülésszakán az Első Bizottság által hozott határozat 110 támogatója között; a szóban forgó határozat egy nyitott munkacsoport létrehozására szólított fel, megköny-nyítendő OR meg-könnyítendő az ENSZ főtitkára által a kormányzati szakértői csoport segítségével elkészített jelentésben foglalt ajánlások végrehajtásának további vizsgálatát.

AUSZTRIA

A kézi- és könnyűfegyverek tekintetében az uniós keretben végzett aktív együttműködés mellett Ausztria aktívan részt vett az olyan nemzetközi és regionális szervezetek munkájában, mint az ENSZ, az EBESZ, az Euroatlanti Partnerségi Tanács és a bécsi székhelyű export-ellenőrzési rendszer, a Wassenaari Megállapodás.

BELGIUM

Belgium 2008-ban számos olyan projektet és szervezetet finanszírozott, amely a SALW stabilitást veszélyeztető elterjedésének kérdésével foglalkozik:

— A kézi- és könnyűfegyverekre vonatkozó nemzeti cselekvési tervek kidolgozásához szükséges támogatás és kapacitás GRIP általi megteremtése Burundiban, a Kongói Demokratikus Köztársaságban és Ruandában

— A SALW elterjedése ellen a Saferworld által Bangladesben és Dél-Ázsiában folytatott küzdelem

— A kézifegyverek felméréséről szóló kiadvány éves jelentésé-nek OR jelenté-sének kiadása

— A Kolumbiában lefoglalt SALW-nak a Genti Egyetem által az európai SALW exportellenőrzésének fejlesztése és javítása céljából végzett elemzése

— A lőfegyverek tiltott előállítása és kereskedelme ellen az ENSZ Kábítószer-ellenőrzési és Bűnmegelőzési Hivatala (UNODC/PNUCID) által folytatott küzdelem Kolumbiában

— A NATO elkülönített alapja a Koszovói Védelmi Hadtest NATO általi leszerelésének támogatására

— Az UNDP koszovói kézifegyver-ellenőrzési kezdeményezésére (KOSSAC)

— SACBIH – az UNDP boszniai kézifegyver-ellenőrzési programja számára;

FINNORSZÁG

Finnország 2008 folyamán is tevékenyen részt vett a nemzetközi szervezetek és a regionális megállapodások keretében a kézi- és könnyűfegyverekkel kapcsolatos kérdésekre vonatkozóan végzett munkában. A fent említett tevékenységek mellett Finnország közreműködik az EU, az ENSZ, az EBESZ, a NATO/Euroatlanti Partnerségi Tanács és a Wassenaari Megállapodás részes államai ülésein, valamint jelentéseik elkészítésében.

Ezen túl:

— A Biztonsági Együttműködési Fórum részéről kézifegyverekkel foglalkozó technikai munkatárs kiküldése az EBESZ konfliktusmegelőző központjába.

— Finnország volt a kézifegyverekkel foglalkozó genfi folyamat keretében működő, az ENSZ cselekvési programjában részt vevő államok kétévenkénti ülésével foglalkozó munkacsoport elnöke 2008-ban, a részt vevő államok harmadik kétévenkénti ülésének előkészítése során.

— Részvétel a fegyveres erőszakról és a fejlesztésről szóló genfi nyilatkozat központi csoportjában és a nyilatkozatnak különösen Kenyában való gyakorlati végrehajtásában való segítségnyújtás.

— Pénzügyi hozzájárulás a Small Arms Survey részére a kézifegyverekről szóló felmérés 2008-as évkönyvének kiadásához (összesen 20 000 EUR).

— Pénzügyi hozzájárulás az UNIDIR (az ENSZ Leszerelési Kutatóintézete) „Az ENSZ kézi- és könnyűfegyverekre vonatkozó cselekvési programjának végrehajtása – Az államok által 2006–2008-ban benyújtott jelentések elnevezése” elnevezésű projektjéhez (összesen 20 000 EUR).

FRANCIAORSZÁG

Megállapítva, hogy az Európai Unió harmadik országokkal kötött, KKBP-vonatkozású megállapodásai általában nem említik a SALW kérdését, Franciaország – az EU Tanácsának soros elnökségeként – politikai záradékként elfogadtatott egy, a SALW-ra vonatkozó cikket. E határozat minden bizonnyal javítja a kézi- és könnyűfegyverek, valamint lőszereik tiltott felhalmozása és kereskedelme elleni küzdelemre vonatkozó EU-stratégia (2005) végrehajtását, és bizonyítja, hogy az Európai Unió figyelmet szentel ennek a fenyegetésnek.

Az EU Tanácsának soros elnökeként Franciaország támogatta a SALW-ra vonatkozó, az EU és Kína közötti párbeszéd megkezdését, és ösztönözni kívánta a könnyűfegyverek és lőszerek – különösen afrikai – transzferével kapcsolatos felelősebb megközelítést.

Franciaország azt javasolta, hogy a globális leszerelési és fegyverzet-ellenőrzési munkacsoport (CODUN) mérlegelje olyan projektek finanszírozását, amelyek célja a kézi- és könnyűfegyverek légi úton való, tiltott kereskedelme elleni küzdelemre irányuló kezdeményezés végrehajtása. A kezdeményezés előirányozza az említett kereskedelemben valószínűsíthetően érintett légitársaságokkal kapcsolatos, a SITCEN keretében folyó információcserét, és a figyelmeztető jelzésekre vonatkozó kritériumok meghatározását.

NÉMETORSZÁG

Németország tevékenyen részt vesz a nemzetközi és regionális szervezetek és megállapodások keretében végzett, a kézi- és könnyűfegyverekkel és az azokhoz szükséges lőszerekkel kapcsolatos munkában. Ezek közé a többoldalú mechanizmusok közé tartozik különösen az ENSZ, az EBESZ, a NATO és a Wassenaari Megállapodás. Németország rendszeresen szakértőket küld az e szervezetek keretében rendezett értékelésekre, workshopokra és szemináriumokra.

LITVÁNIA

Litvánia rendszeresen részt vett a SALW területén az ENSZ, az EBESZ, az EU és a NATO által szervezett eseményeken. Litvánia jelentéseket nyújtott be az ENSZ-nek a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása keretében. Ezen túlmenően említhető az EU fegyverkivitelről szóló magatartási kódexe és a hagyományos fegyverek ENSZ-nyilvántartása számára küldött éves jelentés, valamint a tájékoztatás a kézi- és könnyűfegyverek behozataláról, kiviteléről, továbbá a kézi- és könnyűfegyverekről szóló EBESZ-dokumentum értelmében feleslegnek minősített és/vagy lefoglalt és megsemmisített kézi- és könnyűfegyverekről, és az egyéb vonatkozó jelentések és dokumentumok.

HOLLANDIA

Hollandia tagja a fegyveres erőszakról és a fejlesztésről szóló genfi nyilatkozat központi csoportjának, és tevékenyen részt vesz a nyilatkozat végrehajtásában. 2008-ban holland finanszírozás mellett rendezték meg a kelet- és délkelet-európai országok regionális konferenciáját.

Hollandia tagja az OECD/DAC-INCAF hálózata keretében működő, a fegyveres erőszak csökkentésével foglalkozó munkacsoportnak, és tevékenyen közreműködik a kézi- és könnyűfegyverekkel/a fegyveres erőszakkal kapcsolatos politikáknak és tervezésnek a fejlesztési keretekbe és a biztonsági ágazat reformjával kapcsolatos (SSR-) programokba való további beillesztésének előmozdításában.

Hollandia támogatja az ENSZ cselekvési programját és a vonatkozó állásfoglalásokat az ENSZ Közgyűlés Első Bizottságában. Hollandia továbbá elősegíti a kézi- és könnyűfegyverekkel kapcsolatos problémák legtágabb értelemben való, megfelelőbb megértését, azáltal, hogy olyan kutatóintézeteket támogat, mint a Small Arms Survey (a kézifegyverek felméréséről szóló kiadványt kiadó, genfi székhelyű szervezet), az ISS fegyverkezelési programja és az UNIDIR által végzett tanulmányok.

III.1. Egyesült Nemzetek Szervezete

AUSZTRIA

Ausztria részt vett a kézi- és könnyűfegyverek tiltott kereskedelme elleni cselekvési program részes államainak harmadik kétévenkénti ülésén, valamint társfinanszírozója volt afrikai fejlődő államok ezen ülésen való részvételének.

Ausztria továbbra is támogatta az ENSZ kézi- és könnyűfegyverekre vonatkozó cselekvési programját, és benyújtotta az ENSZ Főtitkárságának 2007-es és 2008-as nemzeti jelentését, amely a jelölésre és a nyomon követésre vonatkozó információkat is magában foglal.

BELGIUM

Belgium részt vett a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program megvalósításával foglalkozó államok harmadik, New Yorkban, 2008. július 14–18-án tartott kétévenkénti ülésén.

A Costa Rica által kezdeményezett, lefegyverzésről szóló, az ENSZ Biztonsági Tanácsában 2008. november 19-én tartott vitában Belgium támogatta a nemzetközi fegyverkereskedelmi szerződés létrehozását az emberi biztonság növelése érdekében, különösen a lakosság legkiszolgáltatottabb rétege, így pl. a gyermekek tekintetében.

BULGÁRIA

A 2008-as jelentéstételi időszak alatt Bulgária részt vett a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program megvalósításával foglalkozó államok harmadik, New Yorkban, 2008. július 14–18-án tartott kétévenkénti ülésén. Az ülés előtt Bulgária benyújtotta a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtásáról készített nemzeti beszámolóját, amely a jelölésre és a nyomon követésre vonatkozó információkat is magában foglal.

CIPRUS

Ciprus jelentéseket nyújt be az ENSZ-nek a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása keretében. E tekintetben meg kell említeni a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtásáról szóló nemzeti beszámolót, amelyet 2008 júliusában, a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program részes államai harmadik, New Yorkban, (2008. július 14–18-án) tartott kétévenkénti ülését megelőzően nyújtottak be. Tájékoztatást nyújt továbbá az ENSZ emberi jogi főbiztosa számára (a 124/2004 határozat alapján) „az emberi jogoknak a kézi- és könnyűfegyverek beszerezhetősége és az ezekkel való visszaélés révén való megsértése megelőzésével” kapcsolatban.

CSEH KÖZTÁRSASÁG

A Cseh Köztársaság támogatta az ITI (a nyomon követést lehetővé tevő nemzetközi egyezmény) előmozdítását és végrehajtását eredményező kezdeményezéseket. Ezen erőfeszítés részeként a Cseh Köztársaság 1,8 millió CZK (95 969 USD) önkéntes hozzájárulást nyújtott a béke gyakorlati leszerelési intézkedések révén való megszilárdítására elkülönített ENSZ-alap tevékenységeihez annak céljából, hogy az UNODA-t támogassa a kézi- és könnyűfegyverek jelölésével kapcsolatos, 15 kelet-, dél- és észak-afrikai országból érkező résztvevő közreműködésével zajló, Prágában tartott szeminárium megrendezésében. A Cseh Köztársaság lesz e szeminárium társrendezője, amelyen bizonyítani fogja szakmai hozzáértését és gyakorlatát.

A Cseh Köztársaság jelentéseket nyújtott be az ENSZ-nek a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési program végrehajtása keretében.

FINNORSZÁG

Finnország vezetőségi tagja volt a részes államok kézi- és könnyűfegyverekkel foglalkozó, 2008 júliusában New Yorkban tartott harmadik kétévenkénti ülésének.

Finnország továbbra is elősegítette azokat a nemzetközi erőfeszítéseket, amelyek célja a fegyverexport ellenőrzésének megerősítése, valamint a kézi- és könnyűfegyverek elterjedésének korlátozása volt.

Finnország a kezdetektől szót emelt a nemzetközi fegyverkereskedelmi szerződés mellett. Az ország 2008-ban részt vett az ENSZ nemzetközi fegyverkereskedelmi szerződé